title: Selinus

text: Muutoin Selinuksen varhaisesta historiasta tiedetään melko vähän. Se vaikuttaa nousseen nopeasti kukoistavaksi kaupungiksi ja löi omaa hopearahaa 500-luvulta eaa. lähtien. Selinuksen valtiomuoto oli alun perin oligarkinen, ja myöhemmin siellä nousivat valtaan tyrannit monien muiden Sisilian kaupunkien tavoin. Noin vuonna 510 eaa. kaupungin tyrannina toimi Peithagoras. Kaupunkilaiset vapautuivat tästä spartalaisen Euryleonin avustuksella. Tämän jälkeen Euryleon hallitsi kaupunkia itse, mutta selinuslaiset tekivät vallankumouksen ja surmasivat tämän.


title: Selinus

text: Selinuksessa oli ilmeisesti aristokraattinen puolue, joka oli historian käänteissä yleensä karthagolaismielinen, ja demokraattinen puolue, joka oli puolestaan muiden kreikkalaiskaupunkien puolella. Nämä kaksi väestönosaa olivat vallassa eri aikoina, minkä vuoksi kaupungin ulkopolitiikka vaihteli ajoittain. Karthagon ja muiden sisilialaisten kaupunkien sodan aikaan vuonna 480 eaa. Selinus oli Karthagon puolella. Selinuslaiset lupasivat jopa osallistua sotaan omilla joukoillaan, mutta Karthago ehti hävitä Himeran taistelun ennen tätä.


title: Selinus

text: Seuraavan kerran Selinus mainitaan antiikin lähteissä vuonna 466 eaa., kun se osallistui saaren muiden vapaiden kaupunkien kanssa Syrakusan tyrannin Thrasybuloksen syrjäyttämiseen. 400-luvun eaa. loppupuoli oli kaupungille samoin kuin saaren muille kreikkalaiskaupungeille suhteellisen rauhallista ja kukoistavaa aikaa. Selinukseen rakennettiin lukuisia suuria temppeleitä. Kaupungin asukkaat rakensivat myös Olympiaan oman aarekammion, jossa oli kultaa ja norsunluuta ollut Dionysoksen patsas. Thukydides sanoo kaupungin olleen ennen Ateenan vuonna 415 eaa. alkanutta sotaretkeä voimakas ja vauras kaupunki, jolla oli suuret resurssit sekä maalla että merellä, ja paljon rikkauksia kerättynä sen temppeleihin. Diodoros Sisilialainen mainitsee kaupungin väkiluvun olleen suuri. 400-luvulla eaa. Selinus alkoi lyödä pronssirahaa.


title: Selinus

text:
Vuonna 416 eaa. Selinuksen ja Segestan riidat toimivat alkusysäyksenä Ateenan suurelle Sisilian sotaretkelle. Selinuslaiset pyysivät apua Syrakusalta ja saivat etulyöntiaseman, mutta segestalaiset kääntyivät Ateenan puoleen. Vaikka ateenalaiset eivät ilmeisesti tehneet mitään välittömästi, selinuslaiset ja syrakusalaiset vetäytyivät. Selinuksella ei myöskään ollut kovinkaan suurta osaa sotatoimissa Ateenan sotaretken aikana. Nikias kyllä ehdotti sotaretken alussa vuonna 415 eaa., että ateenalaiset olisivat hyökänneet aluksi Selinukseen ja pakottaneet sen alistumaan rauhanehtoihin. Tämä kanta kuitenkin hävisi,
ja niin Ateenan hyökkäys suuntautui Syrakusaan. Selinus tarjosi Syrakusalle lisäjoukkoja, ja se oli myös paikka, johon peloponnesolaisten joukot saapuivat Gylippoksen johdolla keväällä 413 eaa. matkalla auttamaan Syrakusaa.


title: Selinus

text:
Ateenalaisten tappio johti siihen, että Selinus oli vapaa toimimaan Segestaa vastaan. Segesta pyysi nyt apua Karthagosta, ja onnistui näiden avulla voittamaan selinuslaiset taistelussa vuonna 410 eaa. Seuraavana vuonna 409 eaa. karthagolaiset lähettivät suuren, Hannibalin Hamilkarin pojan johtaman sotajoukon, jonka kooksi mainitaan ainakin miestä, Lilybaioniin ja sieltä Selinukseen. Kaupungin puolustus ei ollut kunnossa, ja Syrakusan, Akragaan ja Gelan apu tuli liian myöhään. Karthagolaiset valtasivat kaupungin vain kymmenen päivän piirityksen jälkeen. Kerrotaan, että selinuslaisia kaatui , vangittiin ja pakeni Akragaaseen . Hannibal tuhosi kaupungin muurit, mutta antoi myöhemmin selvinneiden palata sillä ehdolla, että nämä alistuivat Karthagon valtaan. Tämä vahvistettiin myös Syrakusan tyrannin Dionysioksen ja karthagolaisten sopimuksella vuonna 405 eaa. Osa henkiinjääneistä palasi syrakusalaisen sotapäällikkö Hermokrateen johdolla.
Selinus heräsi uudelleen henkiin Karthagon alaisuudessa, mutta oli kärsinyt suuren iskun, eikä enää palannut entiseen kukoistukseensa. Seuraavan kerran kaupunki mainitaan, kun se vuonna 397 eaa. liittyi Dionysioksen puolelle tämän sodassa Karthagoa vastaan. Kaupunki päätyi kuitenkin takaisin Karthagon valtaan vuoden 383 eaa. rauhassa, jossa Halykos-joki sovittiin Karthagon ja kreikkalaisten alueiden rajaksi; koska joki virtasi Selinuksen itäpuolella, kaupunki jäi karthagolaisten puolelle. Dionysios sai Selinuksen valtaansa vähäksi ajaksi vielä ennen kuolemaansa, mutta tämän jälkeen se palasi jälleen karthagolaisille. Halykos vahvistettin rajaksi uudelleen Karthagon ja Agathokleen tekemässä rauhassa vuonna 314 eaa. Siinä todettiin myös suoraan, että Selinus ja Herakleia Minoa sekä Himera (toisin sanoen sen aseman perinyt Thermai) pysyvät Karthagon alueena.


title: Selinus

text: Epeiroksen kuninkaan Pyrrhoksen Sisilian sotaretken aikaan vuonna 276 eaa. selinuslaiset liittyivät tämän puolelle Herakleian valtauksen jälkeen. Ensimmäisen puunilaissodan vuosina 264–241 eaa. aikaan Selinus oli jälleen Karthagon vallassa, ja sen alueella käytiin useita taisteluita. Sodan loppupuolella, noin 250 eaa., kun karthagolaiset keskittyivät mahdollisimman harvojen paikkojen puolustamiseen, nämä siirrättivät kaikki Selinuksen asukkaat Lilybaioniin ja tuhosivat Selinuksen.


title: Selinus

text: Selinusta ei mitä ilmeisimmin enää rakennettu uudelleen tämän jälkeen. Plinius puhuu kaupungista ikään kuin se olisi vielä ollut olemassa, mutta Strabon sanoo selvästi sen olleen täysin autiona. Ptolemaios mainitsee Selinus-joen mutta ei itse kaupunkia.


title: Selinus

text: Roomalaisella kaudella tunnettiin noin 30 kilometriä idempänä nykyisen Sciaccan paikalla sijainnut Thermai ("Thermae Selinuntiae"), joka sai nimensä Selinuksesta ja kuumista lähteistään. Myöhemmin lähteet tunnettiin nimellä "Aquae Labodes" tai "Larodes".


title: Selinus

text: Selinuksen paikalla oli vähäistä asutusta varhaiskristillisellä ja bysanttilaisella ajalla ja edelleen saraseenien valtakaudella. Paikan nimi unohtui, ja se alettiin tuntea nimellä "Casale degli Idoli" tai "Terra di Pulci". Kaupungin paikka tunnistettiin 1500-luvulla, ja arkeologiset tutkimukset alkoivat 1800-luvun alkupuolella. Vuosina 1822–1823 kaupungin temppeleitä kaivoivat brittiläiset arkkitehdit Samuel Angell ja William Harris.


title: Selinus

text: Kaupungin paikka ja arkeologinen alue tunnetaan nykyisin italiankielisessä nimimuodossa "Selinunte". Paikalliset tahot ovat vuodesta 2014 pyrkineet saamaan arkeologisen alueen ehdolle Unescon maailmanperintöluetteloon.


title: Selinus

text: Selinuksen arkeologiset jäänteet voidaan jakaa viiteen alueeseen, jotka ovat akropolis eli yläkaupunki; alakaupunki; varsinaisen kaupungin ulkopuolinen itäkukkula; Demeter Maloforoksen pyhäkön alue sekä hautausmaat. Kaupunki tunnetaan ennen kaikkea lukuisista temppeleistään. Temppeleihin viitataan tutkimuksessa kirjaimilla, koska yhdestäkään niistä ei tiedetä varmuudella, mille jumalalla ne oli omistettu. Osa temppeleistä sijaitsi akropoliilla ja kaikkein suurimmat temppelit itäkukkulalla. Kaikki edustivat doorilaisia tyyliä, ja ne olivat koko Sisilian ainoita, joiden julkisivut oli koristeltu metoopeilla ja muilla veistoskoristeluilla. Nämä koristeosat ovat pääosin Palermon arkeologisessa museossa (Museo archeologico regionale ”Antonino Salinas”). Kaupungissa on ollut suunniteltu asemakaava ja se on ollut ympäröity muurein.


title: Selinus

text: Akropolis eli yläkaupunki () oli ympäröity muurein, joista on säilynyt joitakin osia. Muurit oli rakennettu alun perin pian kaupungin perustamisen jälkeen, ja niitä oli laajennettu 500- ja 400-lukujen eaa. taitteessa. Muureissa oli useita suorakulmaisia torneja. Linnoitteita kunnostettiin erityisesti Hermokrateen aikana vuoden 409 eaa. tuhon jälkeen. Tässä yhteydessä muureihin rakennettiin myös kaksi pyöreää tornia. Muureissa oli ainakin kaksi porttia, alakaupunkiin johtanut portti pohjoissivulla ja toinen portti länsisivulla.


title: Selinus

text:
Kukkulalla sijaitsi neljä suurta temppeliä, jotka tunnetaan kirjaimilla A, C, D ja O, sekä pienempi temppeli B. Temppeleiden lähellä sijaitsi myös kaupungin agora eli kokoontumis- ja kauppapaikka. Vuoden 409 eaa. tuhon jälkeen eli puunilaisella kaudella akropolis säilyi ainoana asuttuna paikkana. Tämän seurauksena kukkulalle rakennettiin 300- ja 200-luvuilla eaa. ruutuasemakaavaan sijoitettuja asuintaloja. Tämän vaiheen kaupunki muistuttaa paljon karthagolaisia kaupunkeja. Osa akropoliin alueesta on kaivettu; kaivaukset ovat keskittyneet kukkulan kaakkoisosaan temppeleiden alueelle.
Temppeli A


title: Selinus

text: Temppeli A sijaitsee akropoliin eteläosassa heti Temppelin O pohjoispuolella. Se rakennettiin noin vuonna 490–480 eaa., ja mahdollisesti omistettu Letolle. Temppelissä oli 6 x 14 pylvästä ja sen stylobaatin koko on noin 16,2 x 40,2 metriä. Sisällä temppelissä oli pronaos, naos eli cella ja opisthodomos. Temppeli muodosti keskiajalla osan linnoitusta Temppelin O raunioiden ohella. Temppelin itäpuolella sijaitsi sen alttari sekä 5,6 x 13,1 metriä kooltaan ollut propylon-porttirakennus.


title: Selinus

text: Temppeli B


title: Selinus

text: Temppeli B on pieni temppeli, joka sijaitsi heti Temppelin C kaakkoispuolella. Se on ajoitettu noin vuosiin 300–275 eaa., ja perinteisen näkemyksen mukaan se olisi ollut omistettu filosofi Empedokleelle, joka Diogenes Laertioksen mukaan kuivatti Selinuksen suot. Ajoituksen perusteella tämä on kuitenkin ongelmallista. Temppelin koko on noin 4,6 x 8,4 metriä. Siinä oli pronaos ja naos, ja julkisivussa oletettavasti kaksi pylvästä.


title: Selinus

text: Temppeli C


title: Selinus

text: Temppeli C on akropoliin temppeleistä suurin ja sijaitsee kukkulan korkeimmalla kohdalla. Se oli rakennettu 500-luvun eaa. ensimmäisellä puoliskolla, ja mahdollisesti omistettu Apollonille. Temppelissä oli 6 x 17 pylvästä, ja sen stylobaatin koko on noin 24 x 63,7 metriä. Sisällä temppelissä oli pronaos, naos ja adyton. Temppelin arkaaisuus näkyy erityisesti sen pitkänomaisessa muodossa. Päätykolmiot oli koristeltu muun muassa gorgoilla. Pohjoisenpuolisen pitkän sivun pylväistä 14 on kunnostettu vuosina 1925–1926. Temppeliin liittyi kaksi alttaria, vanhempi sen kaakkoispuolella ja uudempi itäpuolella.


title: Selinus

text: Temppeli D


title: Selinus

text: Temppeli D on akropoliin temppeleistä pohjoisin. Se rakennettiin 500-luvun eaa. puolessa välissä, ja oli mahdollisesti omistettu Afroditelle. Siinä oli 6 x 13 pylvästä, ja sen stylobaatin koko oli noin 24 x 56 metriä. Temppelissä oli prostyyli portiikki, pronaos, naos ja adyton. Temppelin alttari sijaitsi heti sen kaakkoispuolella.


title: Selinus

text: Temppeli O


title: Selinus

text: Temppeli O on akropoliin temppeleistä eteläisin. Se rakennettiin noin vuonna 490–480 eaa., ja oli mahdollisesti omistettu Artemiille. Temppeli on lähes samanlainen kuin Temppeli A: siinä oli myös 6 x 14 pylvästä, ja sisällä pronaos, naos ja opisthodomos.


title: Selinus

text: Alakaupungin alue () sijaitsi akropoliin pohjoispuolella nykyisin nimellä Manuzza tunnetulla kukkulalla. Myös se oli rakennettu ruutuasemakaavassa ja ympäröity muurein, joista vain osia on säilynyt. Alueella on suoritettu vain vähän kaivauksia.


title: Selinus

text:
Niin sanottu Itäkukkulan alue () sijaitsee noin kilometrin itäkoilliseen akropoliin alueesta, lähellä nykyistä Marinellan kylää. Kukkulalla sijaitsivat kaupungin kolme suurinta temppeliä. Varhaisin alueen temppeleistä rakennettiin 500-luvun eaa. puolessa välissä, ja näin ne ovat akropoliin temppeleitä myöhäisempiä. Temppeleistä suurin, joka tunnetaan nimellä Temppeli G, on yksi koko kreikkalaisen maailman suurimpia temppeleitä. Alue oli kaupunginmuurien ulkopuolella, ja temppelit näin ikään kuin kaupungin edustalla.
Temppeli E


title: Selinus

text:
Temppeli E on eteläisin kukkulan kolmesta temppelistä. Se oli rakennettu noin vuonna 480–460 eaa., ja mahdollisesti omistettu Heralle. Temppeli sijaitsi omalla temenos-alueellaan. Temppelissä oli 6 x 15 pylvästä, ja sen stylobaatin koko oli noin 25,3 x 67,8 metriä. Sisällä temppelissä oli pronaos, naos eli cella, adyton ja opisthodomos. Temppeliä on kunnostettu huomattavasti, ja siksi se on nykyisin Selinuksen temppeleistä näyttävin.
Temppeli F


title: Selinus

text:
Temppeli F on keskimmäinen ja pienin kukkulan kolmesta temppelistä. Se rakennettiin 500-luvun eaa. puolessa välissä, ja se oli mahdollisesti omistettu Athenelle. Siinä oli 6 x 14 pylvästä, ja sen stylobaatin koko oli noin 24,4 x 61,8 metriä. Sisällä temppelissä oli pronaos, naos ja adyton, mutta ei opisthodomosta.
Temppeli G


title: Selinus

text: Temppeli G on pohjoisin kukkulan kolmesta temppelistä. Se oli mahdollisesti omistettu Zeukselle. Temppelin rakentamisen oletetaan alkaneen 400-luvun eaa. alkupuolella. Se ei koskaan valmistunut, sillä se oli vielä kesken kaupungin tuhouduttua vuonna 409 eaa. Temppeli oli pseudodipteraali, ja siinä oli 8 x 17 pylvästä. Sen stylobaatin koko on noin 50,1 x 110,4 metriä. Näin se oli Akragaan Olympoksen Zeuksen temppeliä pidempi, mutta ei yhtä leveä. Sen pylväiden korkeus oli noin 16,3 metriä ja halkaisija alaosassa noin 3,4 metriä. Oletettavasti pitkän rakennusajan vuoksi temppelissä on arkkitehtoonisia erikoisuuksia, jotka voivat johtua siitä, että suunnitelmia muutettiin rakentamisen kuluessa. Keskeneräisyys näkyy muun muassa siinä, ettei temppelin pylväitä ole uritettu kokonaan.


title: Selinus

text: Demeter Maloforoksen pyhäkkö


title: Selinus

text: Maloforokselle omistettu pyhäkkö () sijaitsee kaupungin ulkopuolella noin kilometrin akropoliista länteen, Selinos-joen eli nykyisen Modionen toisella puolella. Maloforos oli paikallinen jumalatar, joka nähdään samana kuin Demeter. Pyhäkön varhaisin vaihe on ajoitettu 600-luvun eaa. puoleen väliin. Pyhäkön koko on noin 50 x 60 metriä. Sen tärkein rakennus muistutti megaronia, ja sen edustalla oli suurikokoinen alttari. Pyhäköstä on löydetty tuhansia votiivilahjoiksi jätettyjä jumalatarta esittäviä pienoispatsaita. Vaikuttaa siltä, että pyhäkkö on ollut paitsi kreikkalaisten myös lähiseudun ei-kreikkalaisten heimojen käytössä.


title: Selinus

text: Samaan temenos-alueeseen kuuluu myös pienempi Zeus Meilikhiokselle omistettu pyhäkkö sekö Hekataion eli ktoonisten jumalten pyhäkkö. Temenoksen sisäänkäynti oli proypylon-portin kautta.


title: Selinus

text: Hautausmaat


title: Selinus

text: Kaupungin hautausmaita on löydetty erityisesti Modione-joen itä- ja länsipuolelta. Alueelta on löydetty kymmeniätuhansia erityyppisiä hautoja alkaen 600-luvun eaa. puolesta välistä. Hautausmaat ovat ulottuneet jopa viiden kilometrin päähän kaupungista.


title: Toinen anglo–burmalainen sota

text: Toinen anglo–burmalainen sota oli toinen kaikkiaan kolmesta sodasta Intian niemimaata hallinneen Yhdistyneen kuningaskunnan ja Burmaa hallinneen Konbaungin dynastian välillä. Vuosina 1852–1853 käyty toinen sota alkoi brittien kauppiaidensa kohtelun takia antaman uhkavaatimuksen jälkeen. Brittijoukot miehittivät maan eteläosat ja Pegun maakunta liitettiin brittien hallitsemaan alueeseen. Sota päättyi burmalaisen prinssi Mindonin syöstyä kuningas Pagan Minin vallasta. Aselepo julistettiin 20. kesäkuuta 1853, vaikkakaan virallista rauhansopimusta ei allekirjoitettu. Briteille menetettiin maan eteläosat, kuten sittempi Burman pääkaupunki Rangoon. Kolmas ja viimeinen anglo–burmalainen sota alkoi vuonna 1885 ja päättyi koko Burman valtaukseen.


title: Toinen anglo–burmalainen sota

text: Burmaa hallinnut Konbaungin dynastia oli käynyt ensimmäinen anglo–burmalaisen sodan Intian niemimaata hallinnutta Yhdistynyttä kuningaskuntaa vastaan vuosina 1824–1826. Sota päättyi burmalaisten tappioon ja brittien kanssa solmittuun Yandabon rauhaan. Rauhassa Burma menetti briteille Arakanin ja Tenasserimin alueet, minkä lisäksi brittikauppiaille oli jouduttu myöntämään erityisoikeuksia. Burmalaiset virkamiehet olivat kuitenkin alkaneet myöhemmin rikkoa sopimuksen ehtoja. Brittikauppiaita verotettiin ehtojen vastaisesti ja joitakin brittimerimiehiä oli pidätetty. Brittikauppiaat valittivat kokemistaan vääryyksistä omalle hallitukselleen, jolloin Brittiläisestä Intiasta lähetettiin George Lambertin johtama laivasto-osasto Rangooniin tutkimaan kauppiaiden väitteitä.


title: Toinen anglo–burmalainen sota

text: Rangooniin saapunut Lambert kohtasi burmalaisia virkamiehiä, jotka olivat aluksi valmiita tekemään yhteistyötä brittien kanssa. Lambert päätyi kuitenkin nöyryyttämään burmalaisia ja esimerkiksi Burman kuninkaan kuninkaallinen pursi takavarikoitiin. Britit sulkivat myös Yangonjoen liikenteeltä ja saivat provosoitua burmalaiset avaamaan tulen heidän aluksiaan vastaan. Vastauksena tähän britit antoivat burmalaisille uhkavaatimuksen, johon ei suostuttu brittien asettamaan aikarajaan 1. huhtikuuta 1852 mennessä.


title: Toinen anglo–burmalainen sota

text: Uhkavaatimuksen aikarajan raukeamisen jälkeen britit päättivät toteuttaa hyökkäyksen burmalaisia vastaan. 6. huhtikuuta Yangonjoelle oli saapunut yhteensä noin 6 000 sotilasta Intian Madrasista ja Bengalista, joiden komennossa oli kenraaliluutnantti Henry Godwin. Britit valtasivat ensin Marthanin kaupungin hieman Moulmeinin pohjoispuolella ja 8 huhtikuuta he palasivat Rangoonin seuduille. 11. huhtikuuta brittien laivasto tulitti burmalaisten varustuksia Iravadijoella ja seuraavana päivänä joukot nousivat maihin hyökäten Rangoonin puolustuksia vastaan. Ensimmäinen hyökkäys epäonnistui, mutta hyökkäys jatkui 14. huhtikuuta tällä kertaa myös maihin tuodun tykistön tuella. Burmalaiset puolustajat ajettiin viimein tiehensä ja britit olivat menettäneet taisteluissa 17 miestä kaatuneina ja 132 haavoittuneina.


title: Toinen anglo–burmalainen sota

text: Toukokuussa alkanut monsuunikausi johti koleran aiheuttamiin vaikeuksiin, mutta britit valtasivat silti 19. toukokuuta Basseinin kaupungin. 5. kesäkuuta he valtasivat myös Pegun, jonka asukkaat olivat nousseet kapinaan burmalaisia vastaan. Syksyllä 1852 britti saivat vahvistuksia Rangooniin ja 10. lokakuuta vallattiin puolustajiensa hylkäämä Prome. Pegu jouduttiin valtaamaan uudestaan 21. marraskuuta. Valtauksen jälkeen britit liittivät Pegun maakunnan omiin alueisiinsa ja alueen varmistamista varten alueen pohjoisrajalle lähetettiin 4 000 miehen osasto. Osasto saavutti alueen pohjoisrajan 22. helmikuuta 1853 käytännössä ilman vastarintaa. Osa alueen burmalaisista virkamiehistä alkoi kuitenkin vastustaa brittejä. Brittien marssiessa Myat Htoon -nimistä Danchenin piirikunnan virkamiestä vastaan helmikuussa heidän joukkonsa väijytettiin ja 80 sotilasta haavoittui tai sai surmansa. Paikalle lähetettiin suurempi tykkien ja rakettien tukema 1 100 miehen brittiosasto ja burmalaiset voitettiin viimein kiivaan taistelun jälkeen. Britit kärsivät tällä kertaa haavoittuneina ja kaatuneina 130 miehen tappiot. Koleraan menehtyi samalla 100 miestä. Voittonsa jälkeen britit valmistelivat nyt etenemistä Avan kaupunkia vastaan. Ennen kaupunkiin etenemistä Burman kuningas Pagan Minin veli Mindon toteutti kuitenkin sodan käytännössä päättäneen vallankaappauksen.


title: Toinen anglo–burmalainen sota

text: Prinssi Mindonin julistauduttua kuninkaaksi molemmat osapuolet olivat haluttomia jatkamaan taisteluja. Britit vaativat kuitenkin burmalaisilta Pegun maakunnan luovuttamista. Burmalaisten oli pakon edessä suostuttava, vaikkakaan kuningas Mindon ei koskaan allekirjoittanut virallista rauhansopimusta brittien kanssa. Sota päättyi näin 30. kesäkuuta 1853 julistettuun aselepoon.


title: Toinen anglo–burmalainen sota

text: Mindon pyrki sittemmin vastaamaan brittien muodostamaan uhkaan nykyaikaistamalla vielä Iravadi-joen laakson pohjoisosat käsittänyttä valtakuntaansa esimerkiksi kutsumalla maahan ranskalaisia ja italialaisia teknikkoja. Mindonin kuoltua valtaan nousi hänen poikansa Thibaw, jonka brittiläisten kauppiaiden vastaiset toimet johtivat kolmanteen ja viimeiseen anglo–burmalaiseen sotaan vuonna 1885, joka päätti käytännössä Burman itsenäisyyden.


title: Douglas Stewart

text: Douglas Norman ”Duggie” Stewart (24. kesäkuuta 1913 Doonholm, Skotlanti – 25. heinäkuuta 1991 Midlem, Skotlanti) oli brittiläinen esteratsastaja, kenttäratsastaja ja olympiavoittaja.


title: Douglas Stewart

text: Stewart voitti esteratsastuksessa joukkuekilpailussa olympiakultaa Helsingissä 1952. Yksilökilpailussa hän sijoittui 12:nneksi. Helsingin kisojen kultamitali oli Ison-Britannian joukkueen ainoa. Stewart kilpaili myös Lontoon kesäolympialaisissa 1948 kenttäratsastuksessa. Hänen velipuolensa Alec Scott oli myös ratsastuksen olympiamitalisti.


title: Temppeli A (Selinus)

text:
Temppeli A on nimitys, jota käytetään eräästä antiikin aikaisesta kreikkalaisesta temppelistä Selinuksessa Sisiliassa Italiassa. Sen kohdejumaluutta ei tunneta varmuudella, mutta sen arvellaan olleen omistettu Letolle. Epävarmuudesta johtuen rakennus tunnetaan tutkimuksessa perinteisesti kirjainnimellään.
Temppeli A rakennettiin arkaaisen kauden lopulla noin vuonna 490–480 eaa. Se sijaitsi Selinuksen akropoliin eli yläkaupungin eteläosassa heti niin kutsutun Temppelin O pohjoispuolella. Temppeli edusti doorilaista tyyliä. Siinä oli lyhyillä sivuilla kuusi ja pitkillä sivuilla 14 pylvästä. Pylväiden korkeus oli noin 6,2 metriä. Temppelin stylobaatin koko on noin 16,2 x 40,2 metriä. Sisällä temppelissä oli pronaos, naos eli cella, jossa oli myös adyton, sekä opisthodomos. Naos oli askelman verran korkeammalla kuin pronaos, ja adyton puolestaan korkeammalla kuin naos. Pronaoksen ja naoksen välissä kummallakin sivulla oli ylempiin osiin johtaneet kierreportaat, jotka ovat lajissaan vanhimmat tunnetut.


title: Temppeli A (Selinus)

text: Temppelin itäpuolella sijaitsi sen alttari sekä noin 5,6 x 13,1 metriä kooltaan ollut propylon-porttirakennus. Temppeli uudelleenkäytettiin kaupungin karthagolaisvallan ajalla pyhäkkönä tai asutuksena, sillä sen lattiaan on tehty tuolla ajalla mosaiikki, joka esittää Tanit-jumalatarta. Keskiajalla rakennuksen jäänteet muodostivat osan linnoitusta Temppelin O raunioiden ohella.


title: Temppeli B (Selinus)

text:
Temppeli B on nimitys, jota käytetään eräästä antiikin aikaisesta kreikkalaisesta temppelistä Selinuksessa Sisiliassa Italiassa. Sen kohdejumaluutta ei tunneta varmuudella. Epävarmuudesta johtuen rakennus tunnetaan tutkimuksessa perinteisesti kirjainnimellään.
Temppeli B oli rakennettu hellenistisellä kaudella. Nykyisin se ajoitetaan noin vuosiin 300–275 eaa. Näin se on Selinuksen akropoliin eli yläkaupungin temppeleistä nuorin ja ainoa, joka kertoo kaupungin uudesta elämästä sen jälkeen, kun karthagolaiset tuhosivat kaupungin vuonna 409 eaa. Aiemmin temppelin katsottiin olleen heroon ja omistettu akragaslaiselle filosofi Empedokleelle, joka Diogenes Laertioksen mukaan kuivatti Selinuksen suot. Temppelin myöhäisen ajoituksen perusteella sitä on kuitenkin arveltu ennemmin jonkin hellenisoituneen karthagolaisen kultin temppeliksi (esim. Asklepios-Eshmun).


title: Temppeli B (Selinus)

text: Temppeli B on pieni temppelirakennus, joka edusti doorilaista tyyliä. Se sijaitsi heti akropoliin temppeleistä suurimman eli niin kutsutun Temppelin C kaakkoispuolella. Rakennuksen pohjan koko on noin 4,6 x 8,4 metriä. Temppelin julkisivussa oli todennäköisesti kaksi pylvästä ("distylos in antis"), vaikkakin aiemmin sitä on pidetty prostylos-temppelinä, jonka julkisivussa olisi ollut neljä pylvästä ("tetrastylos"). Sisällä temppelissä oli pronaos ja naos eli cella. Sisäänkäynti oli idästä, jolta puolelta johti pronaokselle yhdeksänaskelmaiset portaat. Temppeli oli koristeltu monivärimaalatulla rappauksella.


title: Temppeli B (Selinus)

text: Temppelin rauniot löydettiin vuonna 1823.


title: Temppeli C (Selinus)

text: Temppeli C on nimitys, jota käytetään eräästä antiikin aikaisesta kreikkalaisesta temppelistä Selinuksessa Sisiliassa Italiassa. Sen kohdejumaluutta ei tunneta varmuudella, mutta sen arvellaan olleen omistettu Apollonille. Epävarmuudesta johtuen rakennus tunnetaan tutkimuksessa perinteisesti kirjainnimellään.


title: Temppeli C (Selinus)

text:
Temppeli C oli rakennettu arkaaisella kaudella 500-luvun eaa. ensimmäisellä puoliskolla. Se oli oletettavasti omistettu Apollonille, mutta sitä on ehdotetu myös Herakleen temppeliksi. Temppeli ilmeisesti tuhoutui lopullisesti maanjäristyksessä 400-luvulla jaa., vaikka karthagolaiset olivatkin tuhonneet kaupungin jo vuosina 409 eaa. ja 250 eaa.
Temppeli kaivettiin vuonna 1823. Kaivaukset suorittivat brittiläiset arkkitehtien Samuel Angell ja William Harris johdolla. Pohjoisenpuolisen pitkän sivun pylväistä 14 kunnostettiin vuosina 1925–1926. Rauniot kärsivät vaurioita maanjäristyksessä vuonna 1968.


title: Temppeli C (Selinus)

text: Temppeli C sijaitsi Selinuksen akropoliilla eli yläkaupungin alueella. Se oli akropoliin temppeleistä suurin ja sijaitsi kukkulan korkeimmalla kohdalla.


title: Temppeli C (Selinus)

text: Temppeli edusti doorilaista tyyliä. Siinä oli lyhyillä sivuilla kuusi ja pitkillä sivuilla 17 pylvästä. Pylväiden halkaisija niiden alaosassa oli noin kaksi metriä. Kulmapylväät olivat vielä paksumpia. Temppelin stylobaatin koko on noin 24 x 63,7 metriä. Sisällä temppelissä oli pronaos, pitkä ja kapea naos eli cella sekä adyton. Temppelin arkaaisuus näkyy erityisesti sen pitkänomaisessa muodossa.


title: Temppeli C (Selinus)

text: Temppelin friisi oli koristeltu triglyfeillä ja kaiverretuilla metoopeilla. Sen päällä oli korniisi, joka oli päällystetty monivärisesti maalatuilla terrakotasta tehdyillä levyillä. Päätykolmiot oli koristeltu muun muassa gorgoilla, jotka olivat myös maalattua terrakottaa. Temppeliin liittyi kaksi alttaria, vanhempi sen kaakkoispuolella ja uudempi itäpuolella.


title: Temppeli C (Selinus)

text: Temppelin koristeosia ja niiden rekonstruktioita on Palermon arkeologisessa museossa (Museo Archeologico Regionale Antonio Salinas).


title: Temppeli D (Selinus)

text:
Temppeli D on nimitys, jota käytetään eräästä antiikin aikaisesta kreikkalaisesta temppelistä Selinuksessa Sisiliassa Italiassa. Sen kohdejumaluutta ei tunneta varmuudella, mutta sen arvellaan olleen omistettu Afroditelle. Epävarmuudesta johtuen rakennus tunnetaan tutkimuksessa perinteisesti kirjainnimellään.
Temppeli D rakennettiin arkaaisella kaudella noin vuonna 540 eaa. Temppeli sijaitsi Selinuksen akropoliilla eli yläkaupungin alueella ja oli sen temppeleistä pohjoisin. Temppeli edusti doorilaista tyyliä. Siinä oli lyhyillä sivuilla kuusi ja pitkillä sivuilla 13 pylvästä, joiden korkeus oli noin 7,5 metriä. Temppelin stylobaatin koko oli noin 24 x 56 metriä.


title: Temppeli D (Selinus)

text: Temppelissä oli julkisivussa prostyyli portiikki ja sisällä pronaos, pitkänomainen naos eli cella ja adyton. Temppelin alttari, joka oli itse temppeliä vanhempi, sijaitsi heti sen kaakkoiskulmassa. Siitä voidaan päätellä, että temppeli oli rakennettu varhaisemman temppelin paikalle, ja alttari oli peräisin vanhemmasta temppelistä.


title: Temppeli E (Selinus)

text: Temppeli E on nimitys, jota käytetään eräästä antiikin aikaisesta kreikkalaisesta temppelistä Selinuksessa Sisiliassa Italiassa. Sen kohdejumaluutta ei tunneta varmuudella, mutta sen arvellaan olleen omistettu Heralle. Epävarmuudesta johtuen rakennus tunnetaan tutkimuksessa perinteisesti kirjainnimellään. Temppeli on Selinuksen rakennuksista parhaiten säilynyt.


title: Temppeli E (Selinus)

text: Temppeli E rakennettiin klassisen kauden alussa noin vuonna 480–460 eaa. Sen oletetaan yleensä olleen omistettu Heralle perustuen eräässä votiivistelessä olevaan piirtokirjoitukseen. Jotkut tutkijat ovat kuitenkin ehdottaneet sitä Afroditen temppeliksi rakenteellisten yhtäläisyyksien vuoksi. Samalla paikalla on ilmeisesti ollut kaksi varhaisempaa temppeliä, joista edellinen oli tuhoutunut tulipalossa vuonna 510 eaa.


title: Temppeli E (Selinus)

text: Temppeli kaivettiin vuonna 1823. Kaivaukset suorittivat brittiläiset arkkitehtien Samuel Angell ja William Harris johdolla. Rakennuksen raunioita on kunnostettu huomattavasti vuosina 1956–1959, ja siksi se on nykyisin Selinuksen temppeleistä näyttävin.


title: Temppeli E (Selinus)

text: Temppeli E sijaitsi niin kutsutulla Itäkukkulalla Selinuksen muurien ympäröimän kaupunkialueen itäpuolella. Se on eteläisin kukkulan kolmesta temppelistä, joista muut tunnetaan nykyisin nimillä Temppeli F ja Temppeli G. Se sijaitsi omalla muurin ympäröimällä temenos-alueellaan. Temppeli edusti doorilaista tyyliä. Siinä oli lyhyillä sivuilla kuusi ja pitkillä sivuilla 15 pylvästä, joiden korkeus oli noin 10,2 metriä. Temppelin stylobaatin koko oli noin 25,3 x 67,8 metriä.


title: Temppeli E (Selinus)

text: Sisällä temppelissä oli pronaos, naos eli cella, adyton ja opisthodomos. Temppelissä oli useita porrastuksia. Itäpäässä kymmenen porrasta johti ensin pronaokselle, pronaoksesta kuusi porrasta sisään naokseen ja naoksen perältä jälleen kuusi porrasta sisään adytoniin. Naoksessa oli temppelin jumaluuden, oletettavasti siis Heran, kulttikuva, jonka jalusta on löydetty.


title: Temppeli E (Selinus)

text: Pronaoksen friisi oli koristeltu metoopeilla, jotka oli tehty paikallisesta kalkkikivestä sekä marmorista. Neljä metoopeista on löydetty, ja ne ovat Palermon arkeologisessa museossa (Museo archeologico regionale ”Antonino Salinas”). Niiden veistokset esittävät Heraklesta surmaamassa amatsoni Antiopen, Zeuksen ja Heran häitä, Artemiin koirien raatelemaksi joutunutta Aktaionia sekä Athenea, joka surmaa gigantti Enkeladoksen.


title: Temppeli F (Selinus)

text: Temppeli F on nimitys, jota käytetään eräästä antiikin aikaisesta kreikkalaisesta temppelistä Selinuksessa Sisiliassa Italiassa. Sen kohdejumaluutta ei tunneta varmuudella, mutta sen arvellaan olleen omistettu Athenelle. Epävarmuudesta johtuen rakennus tunnetaan tutkimuksessa perinteisesti kirjainnimellään.


title: Temppeli F (Selinus)

text: Temppeli F rakennettiin arkaaisella kaudella noin vuonna 550–540 eaa. Temppelin oletetaan yleensä olleen omistettu Athenelle, mutta sitä on ehdotettu myös Dionysoksen temppeliksi.


title: Temppeli F (Selinus)

text: Temppeli kaivettiin vuonna 1823. Kaivaukset suorittivat brittiläiset arkkitehtien Samuel Angell ja William Harris johdolla.


title: Temppeli F (Selinus)

text: Temppeli sijaitsi niin kutsutulla Itäkukkulalla Selinuksen muurien ympäröimän kaupunkialueen itäpuolella. Se on keskimmäinen, varhaisin ja pienin kukkulan kolmesta temppelistä, joista muut tunnetaan nykyisin nimillä Temppeli E ja Temppeli G. Temppeli edusti doorilaista tyyliä, ja muistutti monin tavoin kaupungin akropoliilla ollutta niin kutsuttua Temppeliä C. Siinä oli lyhyillä sivuilla kuusi ja pitkillä sivuilla 14 pylvästä, joiden korkeus oli noin 9,1 metriä. Sen stylobaatin koko oli noin 24,4 x 61,8 metriä. Sisällä temppelissä oli pronaos, jonka etupuolella oli neljän pylvään portiikki, sekä naos eli cella ja adyton, mutta ei opisthodomosta.


title: Temppeli F (Selinus)

text: Pylväiden välit oli suljettu seinämillä, joiden korkeus oli noin 4,7 metriä eli noin puolet pylväiden korkeudesta. Niihin oli maalattu valeovia. Tarkoitus saattoi olla suojata temppelissä säilytettyjä votiiviesineitä varkailta tai pylväikössä harjoitettuja mysteerimenoja ulkopuolisten katseilta.


title: Temppeli F (Selinus)

text: Temppeli oli koristeltu metoopeilla. Kaksi metoopeista on löydetty, ja ne ovat Palermon arkeologisessa museossa (Museo archeologico regionale ”Antonino Salinas”). Niiden veistokset esittävät kaksi kohtausta gigantomakhiasta, Athenen ja Dionysoksen surmaamassa yhden gigantin kumpikin.


title: Temppeli G (Selinus)

text: Temppeli G on nimitys, jota käytetään eräästä antiikin aikaisesta kreikkalaisesta temppelistä Selinuksessa Sisiliassa Italiassa. Sen kohdejumaluutta ei tunneta varmuudella, mutta sen arvellaan olleen omistettu Zeukselle. Temppeli oli yksi koko kreikkalaisen maailman suurimpia.


title: Temppeli G (Selinus)

text:
Temppeliksi G kutsutun pyhäkön rakentaminen alkoi arkaaisen kauden lopulla noin vuonna 500 eaa. Se oli vielä kesken karthagolaisten tuhottua kaupungin vuonna 409 eaa. Rakentamista ei ilmeisesti jatkettu tämän jälkeen, ja näin temppeli ei koskaan valmistunut.
Temppeliä pidetään nykyisin yleensä omistettuna Zeukselle, mutta aiemmin sitä on ehdotettu myös Apollonin temppeliksi. Koska tunnistus on epävarma, rakennus tunnetaan tutkimuksessa yleensä muiden Selinuksen temppeleiden tavoin perinteisellä kirjainnimellään.


title: Temppeli G (Selinus)

text:
Temppeli G sijaitsi niin kutsutulla Itäkukkulalla Selinuksen akropoliin itäpuolella, varsinaisen kaupunkialueen ulkopuolella. Se oli pohjoisin kukkulan kolmesta temppelistä, joista muut tunnetaan nykyisin nimillä Temppeli E ja Temppeli F.
Temppeli edusti doorilaista tyyliä. Se oli pseudodipteraali, ja siinä oli lyhyillä sivuilla kahdeksan ja pitkillä sivuilla 17 pylvästä. Temppelin stylobaatin koko on noin 50,1 x 110,4 metriä. Näin se oli Akragaan Olympoksen Zeuksen temppeliä pidempi, mutta ei yhtä leveä. Koko tekee siitä yhden kreikkalaisen maailman neljästä suurimmasta temppelistä. Pylväiden lukumäärä kahdeksan lyhyillä ja 17 pitkillä sivuilla esiintyy muutoin vain Ateenan Parthenonissa. Temppelin pylväiden korkeus oli noin 16,3 metriä ja halkaisija alaosassa noin 3,4 metriä. Yhden pylvään paino oli noin 100 tonnia.


title: Temppeli G (Selinus)

text: Temppelissä oli pronaos, jonka julkisivussa oli neljän pylvään levyinen ja yhteensä kuusi pylvästä käsittänyt portiikki, ja suurikokoinen naos eli cella. Naokseen johti pronaoksesta kolme ovea, ja se oli jaettu kahdella kymmenen pylvään rivillä kolmeen laivaan. Näiden pylväiden päällä oli pienemmät pylväät, jotka tukivat kattoa. Keskimmäinen laivoista oli hypetraali eli siinä ei ollut kattoa. Keskimmäisen laivan päässä oli adyton, mikä oli omaperäinen ratkaisu. Temppelin länsipäässä oli opisthodomos, jonka etupuolella oli kaksi pylvästä.


title: Temppeli G (Selinus)

text: Oletettavasti pitkän rakennusajan vuoksi temppelissä on arkkitehtoonisia erikoisuuksia, jotka voivat johtua siitä, että suunnitelmia muutettiin rakentamisen kuluessa. Temppelin itäpää vaikuttaa arkaaisemmalta ja länsipää enemmän klassisen kauden temppeliltä. Keskeneräisyys näkyy muun muassa siinä, ettei temppelin pylväitä ole uritettu kokonaan. Nykyisin temppelin jäänteet muodostavat jättimäisen rauniokasan. Yksi pylväistä on pystyssä, sillä se kunnostettiin vuonna 1832. Temppelin mittasuhteet tulevat hyvin esiin rakennuskivien suuresta koosta.


title: Temppeli G (Selinus)

text: Temppelin rakennuskivet olivat peräisin kivilouhimosta, joka on löydetty nykyisestä Cusasta linnuntietä noin yhdeksän kilometriä Selinuksesta luoteeseen. Paikalla on edelleen keskeneräisiä pylväsrumpuja, jotka ovat samaa kiveä kuin Temppelissä G ja sopivat sen mittasuhteisiin.


title: Temppeli O (Selinus)

text:
Temppeli O on nimitys, jota käytetään eräästä antiikin aikaisesta kreikkalaisesta temppelistä Selinuksessa Sisiliassa Italiassa. Sen kohdejumaluutta ei tunneta varmuudella, mutta sen arvellaan olleen omistettu Artemiille. Epävarmuudesta johtuen rakennus tunnetaan tutkimuksessa perinteisesti kirjainnimellään.
Temppeli O rakennettiin arkaaisen kauden lopulla noin vuonna 490–480 eaa. Se sijaitsi Selinuksen akropoliilla eli yläkaupungin alueella ja oli sen temppeleistä eteläisin. Temppeli on lähes samanlainen kuin heti sen pohjoispuolella sijaitseva niin kutsuttu Temppeli A. Se edusti doorilaista tyyliä, ja siinä oli lyhyillä sivuilla kuusi ja pitkillä sivuilla 14 pylvästä. Pylväiden korkeus oli noin 6,2 metriä. Sisällä temppelissä oli pronaos, naos eli cella, jossa oli myös adyton, sekä opisthodomos.


title: Temppeli O (Selinus)

text: Keskiajalla temppelirakennuksen jäänteet olivat osana paikalle rakennettua linnoitusta Temppelin A raunioiden ohella.


title: Temppeli A

text: Temppeli A voi viitata seuraaviin:


title: Temppeli B

text: Temppeli B voi viitata seuraaviin:


title: Temppeli D

text: Temppeli D voi viitata seuraaviin:


title: Temppeli F

text: Temppeli F voi viitata seuraaviin:


title: Voiton temppeli (Himera)

text: Voiton temppeli oli antiikin aikainen kreikkalainen temppeli Himerassa Sisiliassa Italiassa. Se oli omistettu Athene-jumalattarelle ja rakennettiin noin vuonna 480 eaa. Temppelin rauniot sijaitsevat Buonfornellon kylässä Termini Imeresen kunnassa.


title: Voiton temppeli (Himera)

text: Voiton temppelinä tunnettu temppeli rakennettiin Karthagosta vuoden 480 eaa. Himeran taistelussa saadun voiton kunniaksi. Rakentaminen aloitettiin oletettavasti pian taistelun jälkeen tai viimeistään kun Theron otti vallan kaupungissa vuonna 476 eaa. Rakentamiseen käytettiin todennäköisesti karthagolaisia orjia, jotka oli saatu taistelussa sotavangeiksi. Myös Syrakusaan rakennettiin saman taistelun kunniaksi Athenen temppeli. Temppelit muistuttivat arkkitehtuuriltaan toisiaan monissa suhteissa, ja niitä on kutsuttu arkkitehtonisiksi kaksosiksi.


title: Voiton temppeli (Himera)

text: Voiton temppeli tuhoutui toisessa Himeran taistelussa vuonna 409 eaa., jossa karthagolaiset tuhosivat koko kaupungin.


title: Voiton temppeli (Himera)

text:
Temppeli sijaitsi rannikkotasangolla heti Himeran akropoliin eli yläkaupungin pohjoispuolella Himera-joen eli nykyisen Fiume Granden länsirannalla, lähellä saaren pohjoisrantaa.
Temppeli edusti doorilaista tyyliä ja siinä oli lyhyillä sivuilla kuusi ja pitkillä sivuilla 14 pylvästä. Temppelin pohjan koko oli 55,9 x 22,4 metriä, ja se oli rakennettu neliportaiselle perustukselle. Temppelissä oli naos eli cella sekä pronaos ja opisthodomos, joiden kummankin edessä oli kaksi pylvästä ("distylos in antis"). Naoksen sisäänkäynnin kummallakin puolella oli ylempiin osiin johtaneet portaat.


title: Voiton temppeli (Himera)

text: Temppelin päätykolmiot oli koristeltu veistoksin, mikä oli Sisilian kreikkalaisille temppeleille harvinaisempaa. Veistoksiin kuuluivat suurikokoisempi naishahmo, mahdollisesti Athene, sekä mieshahmoja ja leijona, mikä esitti mahdollisesti yhtä Herakleen urotöistä. Vaihtoehtoisiksi aiheiksi on ehdotettu myös gigantomakhiaa ja Troijan tuhoa. Katon reunassa oli leijonanpäisiä gargoileja, joita on säilynyt hyvin. Ne ovat nykyisin Palermon arkeologisessa museossa.


title: Wilfred White

text: Wilfred Harry ”Wilf” White (30. maaliskuuta 1904 Bickerton, Englanti – 21. marraskuuta 1995 Mansaari) oli brittiläinen esteratsastaja ja olympiavoittaja.


title: Wilfred White

text: White voitti joukkuekilpailussa olympiakultaa Helsingissä 1952 ja olympiapronssia Tukholmassa 1956. Yksilökilpailussa hän sijoittui Tukholmassa neljänneksi ja Helsingissä viidenneksi. Helsingin kisojen kultamitali oli Ison-Britannian joukkueen ainoa.


title: Voiton temppeli

text: Voiton temppeli voi viitata seuraaviin:


title: Nankai-rautatiet

text: Nankai-rautatiet () on japanilainen rautatieyhtiö, joka toimii Kansain seudulla Osakan metropolialueella ja Wakayaman prefektuurissa. Se luetaan suurten yksityisten rautatieyhtiöiden ("ōte-shitetsu") joukkoon. Nankain rautatielinjojen yhteispituus on 154,8 kilometriä ja vuodessa yhtiö kuljettaa noin 236 miljoonaa matkustajaa (vuonna 2017). Asemia sillä on käytössään 100 kappaletta. Se on osa Nankai Group -ryhmää, johon kuuluu lukuisia muita yrityksiä muun muassa liikenteen, kiinteistökehityksen ja vähittäiskaupan aloilta.


title: Nankai-rautatiet

text: Yhtiöllä on 2 647 työntekijää (vuonna 2018). Sen pääkonttori sijaitsee Osakan kaupungin Naniwan suuralueella.


title: Nankai-rautatiet

text: Nankai-rautateiden edeltäjä oli vuoden 1884 kesäkuussa perustettu Osakan-Sakain rautatieyhtiö, Japanin vanhin yksityisin varoin perustettu rautatieyritys. Se aloitti 27. joulukuuta 1885 liikennöinnin Osakan ja Yamatojoen välillä nimellä Hankai-rautatiet (). Sakaihin linjaa jatkettiin kolme vuotta myöhemmin. Erillinen yritys Nankai-rautatiet syntyi vuonna 1895 kahden aiemman yrityksen fuusion myötä ja otti haltuunsa Hankai-rautateiden toiminnan vuonna 1898. Osakan ja Wakayaman välisen rautatien se sai valmiiksi vuonna 1903.


title: Nankai-rautatiet

text: Toisen maailmansodan aikana vuonna 1944 Nankai yhdistettiin Kansai kyūkō -rautateihin, ja uusi yritys otti nimekseen Kinki Nippon -rautatiet. Liitos kuitenkin purettiin sodan päätyttyä vuonna 1947.


title: Nankai-rautatiet

text: Nankai-rautateiden verkosto palvelee Osakan prefektuurin eteläosia ja Wakayaman prefektuurin pohjoisosia. Osakassa merkittävimpänä terminaalina toimii Nanban rautatieasema, jolta lähtevä päälinja liittää kaupungin Wakayamaan. Siitä haarautuvat sivulinjat vievät muun muassa Kansain kansainväliselle lentoasemalle. Toinen linja liittää Osakan Kōyavuoreen ja sen pyhiinvaelluskohteisiin.


title: George Newberry

text: George Albert Newberry (6. maaliskuuta 1917 Swadlincote, Englanti – 29. joulukuuta 1978) oli brittiläinen ratapyöräilijä ja olympiamitalisti.


title: George Newberry

text: Newberry voitti 4 kilometrin joukkuetakaa-ajossa olympiapronssia Helsingissä 1952.


title: Legacies

text: Legacies on yhdysvaltalainen Julie Plecin luoma draamasarja, joka on spin-off sarjoista "Vampyyripäiväkirjat" ja "Vampyyrien sukua". Sen esittäminen alkoi Yhdysvalloissa The CW:n kanavalla 25. lokakuuta 2018. Suomessa sarjaa esitetään HBO Nordicin kanavalla.


title: Legacies

text: Sarjassa seurataan Klaus Mikaelsonin ja Hayley Marshallin tytärtä Hope Mikaelsonia, jonka elämä on vaativaa tasapainottelua vampyyrien, ihmissusien ja noitien juuriensa johdosta. Isänsä ja äitinsä kuolemalle menettänyt Hope opiskelee muiden yliluonnollisten nuorten kanssa Alaric Saltzmanin ja Caroline Forbesin perustamassa Salvatore School for the Young and Gifted -koulussa (Suomennos "Salvatoren koulu nuorille ja kyvykkäille").


title: Legacies

text: Elokuussa 2017 julkaistiin tietoa suunnitelmista jatkaa "Vampyyrien sukua" sarjassa syntyneen Hope Mikaelsonin tarinaa omassa spin-off sarjassa. Tammikuussa 2018 The CW tilasi Julie Plecin kirjoittaman pilottijakson sarjalle.


title: Legacies

text: Poiketen normaalista pilottijaksosta, Legacies sarjasta pyydettiin 15 minuutin pilottijakso esittämään sarjaa. Ensimmäinen kausi sai tilauksen toukokuussa 2018.


title: Legacies

text: Heinäkuussa The CW ilmoitti sarjan alkavan 25. lokakuuta 2018.


title: Olavinkatu (Savonlinna)

text: Olavinkatu on Savonlinnassa sijaitseva katu, joka on kaupungin pääkatu Viiskulman ja linja-autoaseman välisellä matkalla. Katu itsessään jatkuu pienempänä sivukatuna idässä Kyrönsalmeen ja lännessä Talvisalon hautausmaalle asti.


title: Olavinkatu (Savonlinna)

text: Olavinkatu on Savonlinnan merkittävin liikekeskittymä. Sen varrella sijaitsee suurin osa kaupunkikeskustan liikkeistä. Sen varrella sijaitsevia kaupungin merkittäviä paikkoja ja rakennuksia on lueteltu alla olevassa listauksessa.Marraskuuhun 2012 saakka Valtatie 14 kulki Olavinkatua pitkin kaupungin halki. Tuolloin valmistui nk. rinnakkaisväylä, jota pitkin raskas liikenne ohittaa kaupunkikeskustan. Sen jälkeen alkoi Olavinkadun remontin suunnittelu. Remontille myönnettiin rahoitus kuitenkin vasta joulukuussa 2015. Syynä remontin viivästymiseen oli lähinnä se, että sen ehdoksi asetettiin valtionavustus, jota ei saatu. Itse muutostyöt alkoivat alkukesällä 2016. Remontissa mm. katu kavennetaan nelikaistaisesta kaksikaistaiseksi, katuvalot uusitaan, rakennetaan pyörätie kadun pohjoispuolelle, levennetään kevyen liikenteenväyliä, tehdään kadun varteen parkkipaikkoja sekä tehdään katua viihtyisämmäksi istutuksin ja puin. Muutostyöt tehdään useassa vaiheessa. Ensimmäisenä katu uudistettiin Possentorneilta Brahenkadun ja Tulliportinkadun liikenneympyrään. Toisessa vaiheessa katu uudistettiin Possentorneilta kauppatorille asti. Se valmistuu marraskuussa 2018. Kolmas vaihe on kauppatorin liikennejärjestelyiden uusiminen, mutta sen uudelleenkaavoittaminen on aiheuttanut ongelmia, sillä se vaatisi joidenkin toriravintoloiden häätämistä. Töiden olisi tarkoitus jatkua vuonna 2020.


title: Olavinkatu (Savonlinna)

text: Remontoitu Olavinkatu on otettu pääosin hyvin vastaan. Sen on todettu siistineen ja selkeyttäneen Savonlinnan kaupunkikuvaa. Suurinta kritiikkiä on toistuvasti saanut kadun vanhojen puiden kaataminen ilman, että niitä olisi korvattu uusilla puilla. Alunperin katuremontin strategiaan oli kirjattu tavoite tehdä kadusta ”bulevardimainen ja monikäyttöinen kauppakatu”. Tämä kuitenkin muutettiin syksyllä 2013 muotoon ”turvallinen ja monikäyttöinen kauppakatu”. Puiden istuttamisen katutöiden jälkeen on sanottu olevan ongelmallista maahan vedettyjen kaapeleiden vuoksi. Vanhoja puita yritettiin pelastaa ja uusia puita saada istutetuksi erilaisin kuntalais- ja valtuustoaloittein, mutta ne eivät saaneet riittävää kannatusta, sillä niiden pelättiin jumiuttavan kunnostustyöt. Katu on nyt puuton Sokoksen ja Possentornien väliseltä matkalta.


title: Jimmy McRae

text: Jimmy McRae (s. 28. lokakuuta 1943 Lanark, Skotlanti) on uransa lopettanut skotlantilainen ralliautoilija. Hän on viisinkertainen Britannian rallimestari. Hän voitti Britannian avoimen rallimestaruuden vuosina 1981, 1982, 1984, 1987 ja 1988. Lisäksi hän voitti Irlannin asvalttirallisarjan mestaruuden 1980 ja 1981. McRae starttasi urallaan 25 MM-ralliin ja ylti yleiskilpailun kolmanneksi vuosien 1983 ja 1987 RAC-rallissa. McRae ajoi ensimmäisen MM-rallinsa vuonna 1976. Hän kilpaili uransa aikana pääasiassa vain Britannian RAC-rallissa ja ajoi kaikkiaan vain kuudesti ulkomaisessa MM-osakilpailussa. Parhaiten McRae muistetaan vuosilta 1982 ja 1983 Rothmans Opel Rally Teamin kuljettajana sekä 1986 Britannian sarjasta Rothmansin sponsoroiman MG Metron kuljettajana. McRaen pitkäaikaisin kartanlukija oli Ian Grindrod.. McRaen viimeinen MM-ralli oli vuoden 2004 RAC-ralli mutta hän on sen jälkeen kilpaillut sekä kansallisen tason ralleissa että myös Britannian Historic rallisarjassa. McRae jopa voitti Britannian Historic rallimestaruuden C4 kategoriassa vuonna 2014.


title: Jimmy McRae

text: McRaen pojat Colin ja Alister ovat myös olleet tunnettuja ralliammattilaisia.


title: Rupert Holmes

text: Rupert Holmes (oik. "David Goldstein", s. 24. helmikuuta 1947 Northwich, Cheshire, Yhdistynyt kuningaskunta) on brittiläissyntyinen yhdysvaltalainen muusikko, laulaja-lauluntekijä, levytuottaja sekä näytelmä- ja romaanikirjailija. Hän nousi tunnettuuteen joulukuun 1979 pophitillään ”Escape (The Piña Colada Song)”. Hän on voittanut Tony-palkintoja Broadway-musikaaleistaan kuten "Drood" (tai "The Mystery of Edwin Drood", 1986) ja "Curtains" (2006, yhdessä Fred Ebbin ja John Kanderin kanssa).


title: Rupert Holmes

text: Englannissa syntynyt Holmes muutti jo vauvana perheensä mukana New Yorkiin, jossa hänen isänsä johti sotilassoittokuntaa ja toimi high schoolin musiikinopettajana. Poika opiskeli Manhattan School of Music -oppilaitoksessa. Hän soitti pianoa yhtyeissä ja teki sovituksia Gene Pitneylle, The Plattersille, The Driftersille ja "The Partridge Family" -televisiosarjaan. 24-vuotiaan Holmesin laulu ”Timothy” nousi vuonna 1971 sekä Yhdysvaltojen että Britannian singlelistoille. 1970-luvulla Holmes tuotti muun muassa Sailor- ja Sparks-yhtyeiden albumeja. Oman esikoissooloalbuminsa "Widescreen" Holmes julkaisi 1974, ja suurimman hittinsä ”Escape” hän sai aivan 1970-luvun viimeisillä viikoilla. 1980-luvun alkupuolen sooloalbumien jälkeen hän erikoistui Broadway-musikaaleihin, joista vuoden 1986 "The Mystery of Edwin Drood" toi hänelle sekä parhaan käsikirjoituksen että parhaan musiikin Tony-palkinnot.


title: Rupert Holmes

text: Holmes on kirjoittanut myös kolme romaania. Kanadalainen Atom Egoyan ohjasi Holmesin romaanin "Where the Truth Lies" pohjalta elokuvan "Alaston totuus" (2005).


title: Robert Stevenson (insinööri)

text: Robert Stevenson (8. kesäkuuta 1772 –12. heinäkuuta 1850) oli skotlantilainen insinööri, joka suunnitteli ja rakennutti majakoita. Hänen tunnetuimpia töitään on Bell Rockin majakka Pohjanmerellä noin 17 kilometrin päässä Skotlannin rannikosta Dundeen itäpuolella. Se rakennettiin vuosina 1807–1810, ja se on maailman vanhin käytössä oleva avomerimajakka. Sen perustusta, joka on veden alla 20 tuntia vuorokaudessa, ei ole tarvinnut uusia yli 200 vuoteen.


title: Robert Stevenson (insinööri)

text: Stevenson hyödynsi majakoissaan uutta keksintöä, Fresnel-linssiä, ja hän suunnitteli majakoiden lyhtyjen pyörimisliikkeet ja vilkut siten, että majakat voitiin erottaa toisistaan signaalin perusteella.


title: Robert Stevenson (insinööri)

text: Stevensonilla oli neljä poikaa, joista kolme jatkoi isänsä ammattia, mutta pojanpoika Robert Louis Stevenson tuotti suvulleen pettymyksen ryhtymällä kirjailijaksi.


title: Peterloon verilöyly

text: Peterloon verilöyly oli Manchesterin St. Peter’s Fieldsissä 16. elokuuta 1819 tapahtunut väkivallanteko. Osapuolina verilöylyssä olivat yleistä äänioikeutta sekä muita uudistuksia vaatineiden mielenosoittajien joukko ja paikalliset sotilasyksiköt, jotka hajottivat mielenosoituksen väkivaltaisesti. Mielenosoittajien päämiehinä toimivat Samuel Bamford sekä Henry Hunt, jota nimitettiin myös ”Orator” Huntiksi hänen puhetaitojensa vuoksi. Paikallisten talonpoikien ratsuväen osastoa komensivat kapteeni Hugh Birley ja majuri Thomas Trafford.


title: Peterloon verilöyly

text: Mielenosoitukseen osallistuneiden määrästä ei ole varmaa tietoa. Usein on esitetty arvioita noin 60 000 osallistujasta, mutta myös jopa 100 000 osallistujan arvioita on nähty. Myöskään kuolonuhrien määrästä ei ole täyttä varmuutta, mutta sen arvioidaan yleisesti olevan 10 ja 20 hengen välillä.


title: Peterloon verilöyly

text: Nimitys ”Peterloo” on pilkallinen viittaus Waterloon taisteluun 1815.


title: Peterloon verilöyly

text: Yleistä äänioikeutta ja yhteiskunnallisia uudistuksia vaatineiden mielenosoittajien joukko kokoontui marssien St. Peter’s Fieldsiin maanantaina 19. elokuuta 1819. Marssia paikalle oli harjoiteltu jo ennestään sen sujuvuuden takaamiseksi, ja sitä säesti musiikki, laulu ja tanssi. Osa mielenosoitukseen osallistujista tuli lähes 50 kilometrin päästä.


title: Peterloon verilöyly

text: Vaikka mielenosoitus ei ollut väkivaltainen eivätkä sen osallistujat olleet aseistautuneet, paikalliset viranomaiset päättivät silti hajottaa sen ja vetosivat sen sotilaalliselta ja järjestäytyneeltä vaikuttaneeseen olemukseen. Virallinen talonpoikien ratsuväelle annettu määräys oli, että vain mielenosoituksen puhujat tuli pidättää ja muut jättää rauhaan. Mielenosoittajat kuitenkin pyrkivät estämään ratsuväen etenemisen tarttumalla toinen toistaan käsistä muodostaen ihmisketjuja, joten talonpoikien ratsuväki suoritti rynnäkön ja iski sapelein maahan ihmisiä ja näiden kantamia banderolleja. Joillakin ratsumiehistä oli myös henkilökohtaisia kaunoja tiettyjä mielenosoittajia kohtaan. Syntynyttä paniikkia ja sekasortoa pidettiin merkkinä vastarinnasta esivaltaa kohtaan, joten myös 600 miehen vahvuinen husaariosasto, jota komensi everstiluutnantti Guy L’Estrange, määrättiin hajottamaan mielenosoitusta.


title: Peterloon verilöyly

text: Noin kymmenessä minuutissa kaikki hengissä selvinneet mielenosoittajat olivat paenneet St. Peter’s Fieldsistä, ja jäljellä oli jäljellä enää ruumiita ja loukkaantuneita. St. Peter’s Fieldsissä paikalla olleet lehtimiehet pidätettiin.


title: Peterloon verilöyly

text: Useita mielenosoituksen päämiehiä joutui oikeuteen verilöylyn jälkeen. Heitä syytettiin ensin valtiopetoksesta, mutta syytteestä luovuttiin vastahakoisesti. Useimmat heistä tuomittiin vankeuteen, Henry Hunt kahdeksi vuodeksi. Myös tapausta julkisuudessa kritisoineita uudistusmielisiä, merkittävimpinä Francis Burdett ja John Cartwright, tuomittiin vankeuteen ja sakkoihin. Prinssihallitsija Yrjö lähetti verilöylyyn osallistuneille husaareille viralliset onnentoivotuksensa, mikä osoitti ettei hän katsonut näitä syylliseksi mihinkään rikkeeseen.


title: Peterloon verilöyly

text: "The Times" -lehti julkaisi verilöylyn tapahtumista kuvauksen, joka järkytti kansaa laajalti. Runoilija Percy Bysshe Shelley kirjoitti verilöylyn innoittamana runon ”The Masque of Anarchy”, joka kuitenkin jäi julkaisematta. Verilöylyä todistamassa ollut liikemies John Edward Taylor perusti tapauksen johdosta "The Manchester Guardian" -lehden.


title: Peterloon verilöyly

text: Peterloon verilöylyn jälkeen Yhdistyneen kuningaskunnan hallitus hyväksyi joukon uusia lakeja, joissa muun muassa vaadittiin kirkollisia tai valtiollisia asioita käsittelevien yli 50 henkilön julkisten kokoontumisten hyväksyttämistä etukäteen paikallisviranomaisella.


title: Peterloon verilöyly

text: Samuel Bamford ei jatkanut yhteiskunnallisena aktivistina vankeustuomionsa jälkeen ja kieltäytyi osallistumasta myöhempään chartistien uudistusmieliseen liikkeeseen. Teoksissaan "Passage in the Life of a Radical" (1843) ja "Early Days" (1849) hän esitti huomattavaa kritiikkiä aiempia poliittisia tovereitaan kohtaan.


title: Peterloon verilöyly

text: Peterloon verilöylylle ei pitkän aikaa ollut omistettu muistomerkkiä Manchesterissa. Free Trade Hall -rakennuksen ulkoseinään oli aiemmin kiinnitettynä sininen muistolaatta, jossa viitataan ainoastaan ”ihmismassan hajottamiseen” ilman mainintaa kuolonuhreista. Muistolaatta korvattiin vuonna 2007 Manchesterin kaupunginvaltuuston päätöksellä punaisella laatalla, jossa kerrotaan 15 ihmisen kuolleen ja yli 600 loukkaantuneen verilöylyssä.


title: Peterloon verilöyly

text: Vuonna 2014 Manchesterin kaupunginvaltuuston kulttuurivastaava Maria Balshaw pyysi taiteilija Jeremy Delleriä suunnittelemaan muistomerkin Peterloon verilöylyn vuonna 2019 koittavaa 200-vuotispäivää varten. Deller julkisti suunnitelmansa muistomerkille loppuvuonna 2018. Suunniteltu muistomerkki on noin kuusi jalkaa (noin 182 senttimetriä) korkea ja 82 jalkaa (noin 11,6 metriä) leveä kiviveistos, jonka rakennusmateriaalina käytetään kiveä eri puolilta Britanniaa ja sen entisiä siirtomaita. Muistomerkin suunniteltu sijaintipaikka on vain noin sadan metrin päässä verilöylyn tapahtumapaikasta.


title: Peterloon verilöyly

text: Peterloon verilöylyä käsittelee Mike Leigh’n vuoden 2018 elokuva "Peterloo". Siinä Henry Huntia esittää Rory Kinnear.


title: Jarkko Nordlund

text: Jarkko Nordlund (s. 1974) on suomalainen media-alan yritysjohtaja. Vuodesta 2016 lähtien hän on toiminut MTV:n toimitusjohtajana. Nordlund siirtyi MTV:n toimitusjohtajan tehtävään levy-yhtiö Universal Musicin toimitusjohtajan tehtävästä.


title: Jarkko Nordlund

text: Koulutukseltaan Nordlund on kauppatieteiden maisteri. Aikaisemmin Nordlund on toiminut johtajana useissa kotimaisissa mediayhtiöissä, muun muassa Universal Music, Viasat, Canal+, Canal Digital.


title: Robert Stevenson

text: Robert Stevenson -nimisiä henkilöitä ovat:


title: Luettelo Sri Lankan pääministereistä

text: Sri Lankan pääministeri on Sri Lankan hallituksen johdossa.


title: Getxo

text: Getxo (esp. "Guecho") on kunta Baskimaassa Espanjassa. Getxon väkiluku oli vuoden 2017 väestönlaskennassa 78 406.


title: Getxo

text: Getxo sijaitsee Bilboko itsasadarra -nimisen jokisuualueen varrella. Getxon kunnan ja Portugaleten kaupungin yhdistää UNESCO:n maailmanperintöluetteloon otettu Vizcayan silta (bask. "Vizcaya Zubia", esp. "puente de Vizcaya"), joka otettiin käyttöön vuonna 1893.


title: David White

text: David White (s. 30. lokakuuta 1967 Urmston, Trafford, Greater Manchester) on englantilainen jalkapalloilija, joka pelasi ammattilaisena 1985–1999.


title: David White

text: White kuului Manchester Cityn juniorijoukkueeseen, joka voitti FA Youth Cupin 1986. Kaudella 1986–1987 hän pelasi 1. divisioonassa, tuolloisessa pääsarjassa, 24 ottelua ja teki yhden maalin. Seuraavalla kaudella hän, Tony Adcock ja Paul Stewart tekivät kolme maalia mieheen Cityn voittaessa Huddersfieldin 2.divisioonan ottelussa maalein 10–1. Kaikkiaan White teki 2. divisioonassa 19 maalia kausilla 1987–1989.


title: David White

text:
Cityn noustua takaisin 1. divisioonaan White pelasi syyskuussa 1989 erinomaisen ottelun Cityn voittaessa Manchester Unitedin Maine Roadilla maalein 5–1. Kauden 37 liigapelissään hän teki kahdeksan maalia. Huhtikuussa 1991 hänestä tuli ensimmäinen City-pelaaja toisen maailmansodan jälkeen, joka on tehnyt vierasottelussa neljä maalia hänen osuttuaan neljästi Aston Villaa vastaan.
Kauden 38 liigapelissään hän teki 16 maalia. Hän muodosti usean vuoden ajan tehokkaan hyökkäysparin Niall Quinnin kanssa. Kaudella 1991–1992 hän teki 39 ottelussa 18 maalia sijoittuen maalintekijätilastossa jaetulla kolmannelle sijalle. Kaudella 1992–1993 hän viimeisteli 16 maalia 42 ottelussa.


title: David White

text: White pelasi ainoan A-maaottelunsa Espanjaa vastaan 1993. Lukuisista paikoistaan huolimatta hän ei onnistunut maalinteossa. Syksy 1993 sujui häneltä huonosti myös Cityssä: hän teki 16 liigaottelussa vain yhden maalin.. Joulukuussa 1993 hänet myytiin Leedsiin. Hän ei sielläkään päässyt entiselle tasolleen: 42 liigaottelussa hän teki yhdeksän maalia. Marraskuussa 1995 hän siirtyi lainalle Sheffield Unitediin ja siirto muuttui pysyväksi vielä saman vuoden puolella. Hän pelasi Unitedissa vuoteen 1999 mennessä kaikkiaan 66 liigaottelua, joissa teki 13 maalia.


title: David White

text: White kertoi marraskuussa 2016, että hänen junioriaikojen valmentajansa Barry Bennell oli käyttänyt häntä seksuaalisesti hyväkseen hänen pelatessaan Whitehill FC Junior -joukkueessa 1970-1980-lukujen taitteessa. Hän on kirjoittanut kokemuksistaan kirjan "Shades of Blue: The Life of a Manchester City Legend and the Story that Shook Football".


title: Ratnasiri Wickremanayake

text: Ratnasiri Wickremanayake (5. toukokuuta 1933 – 27. joulukuuta 2016) oli srilankalainen poliitikko, joka toimi maansa pääministerinä 2000 – 2001 ja 2005 – 2010. Hän tuli politiikkaan jo vuonna 1960 jolloin hänet valittiin parlamenttiin. Hän toimi useaan otteeseen eri ministerintehtävissä ja Sri Lanka Freedom Party (SLFP)-puolueen johdossa.


title: Ratnasiri Wickremanayake

text: Pääministerikautensa jälkeen Wickremanayake kutsuttiin vielä presidentin neuvonantajaksi vuonna 2015.


title: Beset

text: Beset oli muinaisessa Egyptissä palvottu jumalatar, Besin naispuolinen vastine. Beset oli erityisen suosittu Ptolemaiosten aikana. Hänet kuvataan yleensä päässään sulkakruunu. Besin tavoin Beset suojeli pahuudelta.


title: Šillinki (Iso-Britannia)

text: Šillinki () oli Englannin punnan jakoyksikkö vuoteen 1971 asti. Yhdessä punnassa oli 20 šillinkiä ja yhdessä šillingissä 12 penniä, jolloin punnassa oli yhteensä 240 penniä.


title: Šillinki (Iso-Britannia)

text: Šillinki sai erillisenä kolikkona alkunsa 1500-luvun alussa Henrik VII:n valtakauden loppupuolella. 1500-luvun puoliväliin asti šillinki tunnettiin nimellä "testoon" italian kielen sanan "testone" mukaan, jota käytettiin hallitsijan kuvalla varustetusta kolikosta. Myöhemmin šillingistä alettiin käyttää kansankielessä nimitystä "bob" – sanan ensimmäinen tunnettu esiintyminen tässä merkityksessä on vuodelta 1789. Šillinki oli halkaisijaltaan 24 millimetriä.


title: Šillinki (Iso-Britannia)

text: Šillinkejä ei vedetty kierrosta välittömästi Yhdistyneen kuningaskunnan siirtyessä desimaalimuotoiseen valuuttaan vuonna 1971, vaan šillingit pysyivät käytössä viiden pennin arvoisina eli 1/20 punnasta, mikä oli sama suhde kuin ennen desimaalivaluuttaan siirtymistä. Šillingit lakkasivat olemasta käypää valuuttaa vasta vuonna 1990, jolloin vuonna 1968 käyttöön otetut viiden pennin kolikot korvasivat ne täydellisesti.


title: Yūta Tabuse

text: Yūta Tabuse (, s. 5. lokakuuta 1980 Jokohama, Kanagawan prefektuuri) on japanilainen koripalloilija, pelipaikaltaan pelintekijä. Tabuse oli ensimmäinen NBA:ssa pelannut japanilainen pelattuaan loppuvuodesta 2004 neljä ottelua Phoenix Sunsissa. Hän on pelannut urallaan myös kotimaassaan, Yhdysvaltain piensarjoissa ja NBA:n kehityssarjassa.


title: Yūta Tabuse

text: Tabuse syntyi Jokohamassa urheilullisille vanhemmille. Hän ei ollut lapsena hyvä baseballissa eikä pitänyt jalkapallosta, joten hän aloitti koripallon pelaamisen yhdeksänvuotiaana. High school -joukkueensa Tabuse johdatti kolmeen peräkkäiseen kansalliseen mestaruuteen. Vuosituhannen taitteessa Tabuse lähti opiskelemaan Yhdysvaltoihin: hän opiskeli BYU–Havaiji-yliopistossa opiskelukielimahdollisuuden vuoksi. Ensimmäisen yliopistokautensa koripalloilijana Tabuse menetti NCAA:n ulkomaalaispelaajasäännön vuoksi, ja hänen toinen kautensa kariutui selkävammaan. Kauden 2001–2002 hän pelasi BYU–Havaijin Seasiders-joukkueessa.


title: Yūta Tabuse

text: Pelattuaan kauden yliopistossa Tabuse palasi Japaniin, missä hänet palkittiin kauden 2002–2003 Alvark Tokyossa pelattuaan Japanin pääsarjan vuoden tulokkaana. Vuonna 2003 Tabusesta tuli ensimmäinen NBA:n kesäliigassa pelannut japanilainen.


title: Yūta Tabuse

text: Syksyllä 2004 Tabuse ylsi NBA-joukkue Phoenix Sunsin kokoonpanoon mutta kärsi loukkaantumisesta. 3. marraskuuta 2004 Tabusesta tuli ensimmäinen NBA:ssa pelannut japanilainen: Atlanta Hawksia vastaan hän heitti seitsemän pistettä. Tabuse edusti Sunsia vielä kolmessa muussa NBA-ottelussa ennen kuin joukkue luopui hänestä.


title: Yūta Tabuse

text: Vuonna 2008 Tabuse palasi pelaamaan Japanin pääsarjaan.


title: Yūta Tabuse

text: Tabuse edusti Japanin miesten maajoukkuetta muun muassa Kiinan AM-kilpailuissa 2015, missä Japani sijoittui neljänneksi hävittyään pronssiottelun Iranille 68–63. Hän edusti Japania myös nuorten maajoukkueissa.


title: Fingerpori (elokuva)

text: Fingerpori on 18. lokakuuta 2019 ensi-iltansa saava suomalainen komediaelokuva, joka perustuu Pertti Jarlan samannimiseen sarjakuvaan. Elokuvan ohjaa Mikko Kouki. Sen pääosissa ovat Santtu Karvonen, Aku Hirviniemi, Jenni Kokander, Kari Väänänen, Pirjo Lonka ja Tom Petäjä


title: Fingerpori (elokuva)

text: Elokuvaa on kuvattu eri puolilla Turkua alkukesällä 2018.


title: Love Island

text: Love Island on brittiläinen tositelevisioformaatti. Love Island on sittemmin rantautunut kansallisilla versioilla myös Australiaan, Yhdysvaltoihin, Saksaan, Tanskaan, Norjaan, Ruotsiin ja Suomeen.


title: Love Island

text: Love Island -sarjasta on nähty Britanniassa neljä tuotantokautta. Vuoden 2017 kausi keräsi ruutujen ääreen parhaimmillaan jopa kaksi miljoonaa katsojaa Britanniassa. Sarjaan osallistunut Miss Iso-Britannia Zara Holland joutui luopumaan kruunustaan muhinoituaan kameroiden edessä.


title: Love Island

text: Suomalaisessa versiossa joukko sinkkuja etsii itselleen rakkautta. Kahdeksan viikkoa kestävä ohjelma päättyy äänestykseen, jossa katsojat pääsevät valitsemaan voittajaparin. Voittajapari voi joko jakaa 25 000 euron palkintopotin, tai vaihtoehtoisesti toinen osapuoli voi viedä rahat parinsa nenän edestä. Katsojat pääsevät vaikuttamaan käänteisiin puhelimeen ladattavan ilmaisen sovelluksen avulla. Sovelluksella pystyy myös katsomaan televisiossa esittämätöntä materiaalia. Ohjelman ensimmäistä kautta kuvataan Espanjan Marbellassa syksyllä 2018. Sarjan ensimmäinen jakso piti esittää Sub-kanavalla 25. syyskuuta 2018. Ohjelman siirrossa tapahtuneen teknisen ongelman vuoksi ensimmäinen jakso saatiin kuitenkin esitettyä vasta seuraavana päivänä 26. syyskuuta 2018.


title: Hold Onto Our Love

text: Hold Onto Our Love on James Foxin esittämä kappale, jolla hän edusti Iso-Britanniaa vuoden 2004 Eurovision laulukilpailussa Turkin Istanbulissa.


title: Hold Onto Our Love

text: Koska Iso-Britannia kuuluu kilpailun suuriin rahoittajamaihin, pääsi kappale suoraan finaaliin. Finaalissa kappale sijoittui 24 maan joukosta sijalle 16. 29 pisteellä.


title: Helsingin Psykoterapiainstituutti

text: Helsingin Psykoterapiainstituutti (HPI) on yksityinen psykoterapeuttikoulutusta antava yritys. Se aloitti toimintansa vuonna 2006, ja sen toimitusjohtaja on John Pihlaja. Pihlajan ohella toinen omistaja on Arja Pihlaja.


title: Helsingin Psykoterapiainstituutti

text: HPI:n koulutus kestää kolme vuotta ja maksaa noin 16 500–18 000 euroa.


title: Helsingin Psykoterapiainstituutti

text: Valvira ei ole myöntänyt HPI:ssa opiskelleille suojattua psykoterapeutin ammattinimikettä. Yhtiön toiminnasta on vuonna 2017 käynnistetty poliisitutkinta. Opetuksen laatua alettiin tutkia, kun osa oppilaista kertoi epäpätevästä koulutuksesta ja luonnehti sitä jopa uskonlahkoksi. HPI on Pihlajan mukaan tehnyt tutkintapyyntöjä ja kanteluja Valvirasta eduskunnan oikeusasiamiehelle. Myös EU:n komissioon on tehty kantelu.


title: Helsingin Psykoterapiainstituutti

text: Yksi hyväksyntä ehdittiin myöntää vuonna 2017, mutta sille haettiin myöhemmin purkua. Koulutuksen hylkäämisen taustalla on se, että vuonna 2012 voimaan tulleella asetuksella psykoterapeuttien koulutus siirrettiin suomalaisten yliopistojen vastuulle. Sitä ennen koulutus oli hyvin kirjavaa. HPI aloitti yhteistyön brittiläisen UWE-Bristolin kanssa. Toimitusjohtaja väittää, että Valvira olisi hyväksynyt yhteistyön vuonna 2012, mutta Valviran mukaan tällaista hyväksyntää ei ole ollut, vaan hyväksyntä tapahtuu selvityksen perusteella kunkin yksittäisen henkilön kohdalla.


title: Helsingin Psykoterapiainstituutti

text: Väljää asetustekstiä täsmennettiin vuonna 2018, niin ettei tulkintaerimielisyyttä voi tulla.


title: Luettelo Ihme-teoksista

text: Luettelossa mainitaan Ihme-nykytaidefestivaalin yhteydessä vuodesta 2008 alkaen toteutetut taideteokset. Ne ovat olleet julkisia ja ilmaisia elokuva- tai muita esityksiä, äänitaidetta, tapahtumia ja yhteisötaideteoksia.


title: Firenzen herttuakunta

text: Firenzen herttuakunta () oli italialainen herttuakunta, joka keskittyi Firenzen kaupunkiin Toscanassa. Herttuakunta perustettiin sen jälkeen, kun keisari Kaarle V oli palauttanut Medicien suvun Firenzen hallitsijoiksi vuonna 1530. Paavi Klemens VII, itsekin Medici, nimesi sukulaisensa Alessandro de’ Medicin Firenzen tasavallan herttuaksi ja muutti siten Firenzen tasavallan perinnölliseksi monarkiaksi.


title: Firenzen herttuakunta

text: Firenzen herttuakunnan toinen herttua Cosimo I de’ Medici loi suuren firenzeläisen laivaston ja laajensi herttuakunnan aluetta ostamalla Elban ja valloittamalla Sienan tasavallan. Vuonna 1569 paavi julisti Cosimon Toscanan suurherttuaksi. Medicit hallitsivat Toscanan suurherttuakuntaa vuoteen 1737.


title: Brick Lane

text: Brick Lane () on Lontoon East Endissä sijaitseva katu. Katu alkaa Bethnal Greenista ja päättyy Whitechapeliin.


title: Brick Lane

text: Brick Lane on tullut historiansa aikana tunnetuksi erityisesti maahanmuuttajien asuinalueena. 1700-luvulla kadun ympäristössä asui huomattava määrä ranskalaisia hugenotteja, jotka olivat paenneet vainoja Ranskassa. 1800-luvulla alueelle taas alkoi muuttamaan juutalaisia pakolaisia, jotka pakenivat Venäjän vainoja. Alueen juutalaisyhteisö hävisi 1900-luvun puolivälissä, kun bangladeshilaiset maahanmuuttajat alkoivat puolestaan kerääntymään kadun ympäristöön. Vahvan bangladeshilaisyhteisön vuoksi katua kutsutaankin joskus nimellä "Banglatown".


title: Brick Lane

text: Maahanmuuttajayhteisöjen lisäksi Brick Lane on tunnettu sen varrelle sijoittuvista lukuisista curryruokaa tarjoilevista ravintoloistaan sekä katutaiteesta.


title: Eatech

text: Eatech on tamperelainen ohjelmistoyritys, joka työllistää yli 120 työntekijää. Yritys on perustettu vuonna 2006, ja sen päätoimipaikka sijaitsee Hervannassa. Keväällä 2018 Eatech avasi toimiston myös Helsingin Vallilaan sekä Tampereen keskustaan.


title: Eatech

text: Eatech tarjoaa asiakkailleen mm. digitaalisia kokonaisratkaisuja, ohjelmistokehitystä, palvelumuotoilua sekä ratkaisuylläpitoa. Eatech on kehittänyt mm. mobiilimaksamisen ratkaisuja.


title: Floriini (Iso-Britannia)

text: Floriini () oli Yhdistyneessä kuningaskunnassa käytetty kolikko. Se oli arvoltaan kaksi šillinkiä eli 24 penniä.


title: Floriini (Iso-Britannia)

text: Edvard III:n valtakaudella 1300-luvulla Englannissa käytettiin floriiniksi nimitettyä kolikkotyyppiä. Moderni floriini sai alkunsa vuonna 1849, jolloin sen oli tarkoitus olla myönnytys desimaalimuotoisen punnan kannattajille, sillä se oli arvoltaan tasan 1/10 punnasta. Kolikon nimi ei viitannut aiempaan englantilaiseen floriiniin, vaan siihen että se oli kooltaan samaa luokkaa kuin alankomaalaiset ja itävaltalaiset floriinit. Nimitys oli yleisessä käytössä, vaikka kolikossa ei lukenut ""Florin"" vaan ""Two shillings"" (kaksi shillinkiä).


title: Floriini (Iso-Britannia)

text: Ensimmäiset floriinit aiheuttivat maassa kohua, sillä niistä oli jätetty pois brittiläisissä rahoissa normaalisti nähdyt sanat "Dei Gratia" () ja "Fidei Defensor" (). Asia korjattiin myöhemmissä floriineissa.


title: Floriini (Iso-Britannia)

text: Kiertoon laskettuja floriineja lyötiin vuodesta 1849 vuoteen 1967. Lyötyjen floriinien läpimitta vaihteli 1800-luvulla 28 millimetristä 30 millimetriin. Vuoteen 1920 asti ne sisälsivät 92,5 prosenttia hopeaa ja vuodet 1920–1946 50 prosenttia hopeaa, kunnes ne vuonna 1947 muutettiin täysin kupari-nikkeli–sekoituksesta valmistetuiksi. Vuonna 1968 käyttöön tulivat uudet 10 pennin kolikot Yhdistyneen kuningaskunnan valmistautuessa siirtymään desimaalimuotoiseen valuuttaan. Ne eivät välittömästi täysin korvanneet floriineja, joita ei poistettu käytöstä ennen kuin vuonna 1993.


title: Stabilimento Tecnico Triestino

text: Stabilimento Tecnico Triestino (STT) oli Triestessä sijainnut yksityinen telakka, joka oli toiminnassa 1800-luvun puolivälistä aina 1900-luvun alkuun. Telakka oli merkittävin Itävalta-Unkarin laivaston alusten toimittaja.


title: Stabilimento Tecnico Triestino

text: Ensimmäisen maailmansodan päätyttyä Trieste liitettiin Italiaan, minkä jälkeen yhtiö valmisti aluksia Italian laivastolle ja yksityisille tilaajille. STT liittyi 1929 Cantiere Navale Triestinoon, jolloin syntyi Cantieri Riuniti dell’Adriatico (CRDA). Yhtiö liitettiin 1984 Fincantieriin.


title: Glyn Gilbert

text: Glyn Charles Anglim Gilbert (15. elokuuta 1920 – 26. syyskuuta 2003) oli brittiläinen kenraali. Hänelle myönnettiin toisessa maailmansodassa Military Cross -arvomerkki hänen toiminnastaan taistelussa Belgiassa 1944. Toisen maailmansodan jälkeen hän palveli Palestiinassa, Kyproksella ja Malaijissa. 1950- ja 1960-luvuilla hän oli merkittävä vaikuttaja Britannian laskuvarjojoukkoja kehitettäessä. Hän jäi eläkkeelle vuonna 1974.


title: Glyn Gilbert

text: Vuonna 1974 Gilbert oli amiraali Edward Gueritzin ja ilmavoimien kenraali Christopher Foxley-Norrisin ohella osana brittiläistä tiimiä Sandhurstin kuninkaallisen sotakorkeakoulun sotapelissä, jossa tutkittiin operaatio Seelöwen onnistumisen mahdollisuuksia, jos Saksa olisi yrittänyt sitä syyskuussa 1940.


title: Glyn Gilbert

text: Gilbert avioitui vuonna 1943 Heather Mary Jacksonin (o.s. Green) kanssa. He saivat ainakin neljä lasta.


title: Glyn Gilbert

text: Vuonna 1973 Gilbertistä tehtiin Bathin ritarikunnan jäsen ("Companion").


title: Tennessee-luokka (risteilijä)

text: Tennessee-luokka oli Yhdysvaltain laivaston neljän 1900-luvun alussa valmistetun panssariristeilijän muodostama alusluokka.


title: Tennessee-luokka (risteilijä)

text: Kahden ensimmäisen aluksen hankinta vahvistettiin 1. heinäkuuta 1902 ja kahden jälkimmäisen 27. huhtikuuta 1904 annetulla lailla.


title: Englannin Valioliigan kausi 1996–1997

text: Englannin Valioliigan kausi 1996–1997 oli Valioliigan viides kausi. Mestaruuden voitti Manchester United. Sijoilla 2–4 olivat seitsemän pistettä Manchester Unitedia jäljessä ja keskenään tasapisteissä Newcastle, Arsenal ja Liverpool. Liigasta putosivat Sunderland, Middlesbrough ja Nottingham Forest. Maalikuninkuuden voitti Newcastleen siirtynyt Alan Shearer.


title: Englannin Valioliigan kausi 1997–1998

text: Englannin Valioliigan kausi 1997–1998 oli Valioliigan kuudes kausi. Mestaruuden voitti Arsenal, jolle Manchester United hävisi pisteen, Liverpool 13 pistettä ja Chelsea 15 pistettä. Liigasta putosivat Bolton, Barnsley ja Crystal Palace. Maalikuninkuuden jakoivat 18 maalia tehneet Coventryn Dion Dublin, Liverpoolin Michael Owen ja Blackburnin Chris Sutton.


title: Englannin Valioliigan kausi 1998–1999

text: Englannin Valioliigan kausi 1998–1999 oli Valioliigan seitsemäs kausi. Mestaruuden voitti Manchester United, jolle Arsenal hävisi pisteen, Chelsea neljä pistettä ja Leeds 12 pistettä. Liigasta putosivat Charlton, Blackburn ja Nottingham. Maalikuninkuuden jakoivat 18 maalia tehneet Manchester Unitedin Dwight Yorke, Liverpoolin Michael Owen ja Leedsin Jimmy Floyd Hasselbaink.


title: Lossiemouth

text: Lossiemouth () on kaupunki Skotlannissa, jonkin verran pohjoiseen Elginistä. Ilmavoimien tukikohta RAF Lossiemouth sijaitsee kaupungin lähellä. Tukikohtaa aiotaan laajentaa lähivuosina uutta Eurofighter Typhoon -lentuetta ja Poseidon-vakoilukoneita varten, minkä vuoksi myös kaupungin odotetaan jatkavan kasvuaan.


title: Lossiemouth

text: Kaupungin tunnetuin asukas on Yhdistyneen kuningaskunnan pääministerinä kahdesti toiminut työväenpuolueen poliitikko Ramsay MacDonald. Hän rakennutti kaupunkiin äidilleen talon, joka on edelleen olemassa ja aika ajoin avoinna yleisölle.


title: Lossiemouth

text: Lossiemouthia palveli vuoteen 1964 saakka rautatieasema, joka suljettiin Beechingin leikkauksissa.


title: Englannin Valioliigan kausi 1999–2000

text: Englannin Valioliigan kausi 1999–2000 oli Valioliigan kahdeksas kausi. Mestaruuden voitti Manchester United, jolle Arsenal hävisi 18 pistettä, Leeds 22 pistettä ja Liverpool 24 pistettä. Liigasta putosivat Wimbledon, Sheffield Wednesday ja Watford. Maalikuninkuuden voitti 30 maalia tehnyt Sunderlandin Kevin Phillips.


title: Jauhojärvi (Ähtäri)

text: Jauhojärvi on Etelä-Pohjanmaalla Ähtärissä sen keskustaajamasta 11 kilometriä länsilounaaseen sijaitseva järvi, joka kuuluu Kokemäenjoen vesistöön.


title: Jauhojärvi (Ähtäri)

text: Järven pinta-ala on 239 hehtaaria eli 2,4 neliökilometriä. Se on 3,4 kilometriä pitkä ja 1,2 kilometriä leveä. Se sijaitsee Alavuksen ja Virtain rajojen lähellä Ison Haapajärven länsipuolella. Järven ympäristö on alavaa metsämaata. Järvellä on avoin järvenselkä, vaikka järvellä kaksi pientä saarta Jauhosaari ja Kotikari. Järven pohjoispäätä kutsutaan Jokilahdeksi.


title: Jauhojärvi (Ähtäri)

text: Järvi on luodattu ja siitä on julkaistu syvyyskartat. Sen tilavuus on 8,0 miljoonaa kuutiometriä eli 0,0080 kuutiokilometriä. Järven keskisyvyys on 3,3 metriä ja suurin syvyys on yli 10 metriä. Syviä kohtia on kaksi. Syvin kohta sijaitsee Jauhosaaren kohdalla järven vastarannalla ja toinen sijaitsee järven eteläosassa. Järven pohjoisosassa Syväkarinkallion edustalla on yli yhdeksän metriä syvää.


title: Jauhojärvi (Ähtäri)

text: Järven rantaviivan pituus on 8,9 kilometriä ja sen rannat ovat pääasiassa metsämaata. Peltoja ulottuu rantaan asti esimerkiksi pohjoisessa Jauhoperällä ja Rajalanmäellä sekä etelässä Sirppiperällä. Alueen haja-asutus käsittää muutaman talon, josta kuusi on maatiloja. Rannoille on rakennettu noin 40 vapaa-ajan asuntoa. Niille tulee tiet yhdystieltä 17193 tai siitä haarautuvalta Siipiperän kautta Heinäperälle johtavalta kylätieltä. Alavuksen raja tulee aivan pohjoisrajan tuntumaan ja Virtain raja etelärantaan asti.


title: Jauhojärvi (Ähtäri)

text: Jauhojärvi on karuhko ja kirkasvetinen järvi. Sen vedenlaatua on tutkittu vuosina 1985–2006 ja veden kokonaisfosforipitoisuus on ollut 10–20 mikrogrammaa litrassa vettä. Samalla veden väriluku on vaihdellut 40–60 Pt mg/l.


title: Jauhojärvi (Ähtäri)

text: Järvi sijaitsee Kokemäenjoen vesistössä (vesistöaluetunnus 35) Ähtärin ja Pihlajaveden reittien valuma-alueen (35.4) Toisveden alueella (35.42), jonka Vähä Haapajärven valuma-alueeseen (35.428) järvi kuuluu. Järven vedenpinnan korkeus on 148,4 metriä mpy.


title: Jauhojärvi (Ähtäri)

text: Järvi sijaitsee valuma-alueensa latvoilla ja siksi sen kautta virtaa vain vähän vettä. Se saa pääosan vedestään ympäristöstään siihen johdetuista metsäojista. Laajoja suoalueita ovat läntinen Linjasuo, eteläinen Kivineva ja itäinen Hirvineva. Valuma-alueella on yli hehtaarin kokoista järviä yksi, joka laskee Jauhojärveen. Se on Pieni Kaksipuolonen.


title: Jauhojärvi (Ähtäri)

text: Järven laskujoki on MyllyPuro, joka laskee Isoon Haapajärveen, josta vesireitti jatkuu Vähään Haapajärveen, mikä laskee lopulta Peränteeseen. Peränne on osa Ähtärin reitin pääuomaa. Myllypurossa on pudotusta 6,3 metriä.


title: Mini Paceman

text: Mini Paceman on BMW:n omistaman Minin vuosina 2012–2016 valmistama pieni crossover-tyyppinen automalli, joka on Mini Countrymanin kolmiovinen versio. Se esiteltiin Pariisin autonäyttelyssä syksyllä 2012.


title: Mini Paceman

text: Bensiinimoottori oli 1,6-litrainen, ja sen sai sekä vapaasti hengittävänä että turboahdettuna versiona. Dieselmoottorit olivat 1,6- ja 2,0-litraiset. Turboahdetun bensiinimoottorin ja molempien dieselmoottorien yhteyteen oli saatavana neliveto. Kuusivaihteinen automaattivaihteisto oli valittavana kaikkien moottorien yhteydessä.


title: Brita Olofsdotter

text: Brita Olofsdotter (k. 1569) oli suomalainen naissotilas ruotsalaisessa ratsuväessä. Hän on luultavasti Ruotsin historian ensimmäinen naissotilas. Häntä pidetään myös ensimmäisenä varmistettuna esimerkkinä Ruotsin historiasta naisena joka esiintymällä miehenä saavutti pääsyn naisilta suljettuun ammattiin.


title: Brita Olofsdotter

text: Olofsdotter oli alkujaan suomalainen ja oli naimisissa Nils Simonssonin kanssa, mutta hän leskeytyi ennen sotilasuraansa. Hän pukeutui mieheksi ja palveli ratsuväessä Liivinmaan sodassa, jossa myös kaatui. Hänen kuolemansa jälkeen Juhana III määräsi että hänen palkkansa oli maksettava hänen perheelleen.


title: GCM-sopimus

text:
Global Compact for Migration tai Global Compact for Safe, Orderly and Regular Migration (suom. "Globaali sopimus turvallisesta, järjestelmällisestä ja jatkuvasta muuttoliikkeestä", eli yleisemmin GCM-sopimus tai kansainvälisen siirtolaissopimus eli -kompakti) on Yhdistyneiden kansakuntien laatima maahanmuuttoon ja siirtolaisuuteen liittyvä asiakirja, joka hyväksyttiin YK:n yleiskokouksessa 19. joulukuuta 2018 .
Ulkoministeriön lausunnon mukaan GCM-sopimus ei ole sitova ja sen tarkoitus on, että maailmanlaajuiseen siirtolaisuuden haasteeseen vastataan yhdessä maailmanlaajuisesti. Ulkoministeriön mukaan tulevina vuosikymmeninä siirtolaisuuden määrää tulee kasvattamaan ilmastonmuutos sekä väestönkasvu. GCM-sopimus ei ole juridisesti sitova.


title: GCM-sopimus

text: GCM-sopimuksessa on 23 tavoitetta, jotka liittyvät muun muassa siirtolaisten sekä heidän perheidensä suojeluun. Lisäksi tavoitteena on parantaa maahanmuuttoprosessien tietojenkäsittelyä sekä torjua erilaisista syistä johtuvaa pakotettua siirtolaisuutta ja puuttua ihmiskauppaan. GCM-sopimuksessa puhutaan myös rajavalvonnan tehostamisesta. Suomi ei ole vielä päättänyt mitä osia se ottaa käyttöön.


title: GCM-sopimus

text: GCM-sopimuksen tavoitteetGCM -asiakirjaa tukenut YK:n yleiskokouksen päätöslauselma sai lopulta taakseen 152 maan tuen.


title: GCM-sopimus

text: YK:n yleiskokouksessa Yhdysvallat, Unkari, Puola, Tsekki ja Israel vastustivat GCM-asiakirjaa ja 12 maata äänestivät tyhjää.


title: GCM-sopimus

text: Yhdysvaltain presidentti Donald Trumpin hallinto on sanonut sopimuksesta "osallistuminen prosessiin häiritsee Yhdysvaltojen itsemääräämisoikeutta ja on ristiriidassa Yhdysvaltojen maahanmuuttopolitiikan kanssa". Tšekin pääministeri Andrej Babiš kritisoi sopimusta laittoman ja laillisen maahanmuuton rajojen hämärtämisestä ja monitulkintaisuudesta.


title: GCM-sopimus

text: Suomessa kansanedustaja Ville Tavio teki 25. lokakuuta eduskunnassa toimenpidealoitteen, jolla vaaditaan hallitusta tuomaan kiireellisesti YK:n GCM-sopimukseen liittyminen eduskunnan täysistuntoon käsiteltäväksi. 8. marraskuuta pidetyllä eduskunnan kyselytunnilla perussuomalaisten kansanedustaja Laura Huhtasaari vaati sopimusta eduskunnan täysistunnon käsittelyyn, jolloin ulkoministeri Timo Soini totesi sen olleen eduskunnan käsittelyssä kahdessa valiokunnassa, joissa kummassakin perussuomalaisten edustajat ovat sitä käsitelleet. Tavio teki asiakirjasta myös kantelun oikeuskanslerille. Kantelu hylättiin, koska oikeuskansleri Tuomas Pöysti katsoi, ettei kyseessä ole valtiosopimus, joka olisi pitänyt saattaa eduskunnan hyväksyttäväksi. Oikeuskanslerin mukaan asiakirjassa todetaan nimenomaisesti, että se on oikeudellisesti sitomaton yhteistyökehys. Myöskään sen terminologia ei viittaa valtiosopimuksen tapaiseen kansainvälisoikeudellisesti sitovaan asiakirjaan.


title: GCM-sopimus

text: Marraskuussa 2018 Suomen ulkoministeriö kertoi GCM-asiakirjaan kohdistuneesta Euroopan laajuisesta valeuutiskampanjasta. Ministeriön mukaan sopimuksesta levitettiin tarkoituksellisesti väärää tietoa ja asiakirjaa ymmärrettiin tahallaan väärin.


title: Ceratopsidae

text: Ceratopsidit (Ceratopsidae) on sukupuuttoon kuollut sarvinaamojen osalahkoon kuuluva dinosaurusheimo. Lajit olivat suurikokoisia ja sarvekkaita linnunlantioisia.


title: Patricia Rozema

text: Patricia Rozema (s. 20. elokuuta 1958 Kingston, Ontario) on kanadalainen elokuvaohjaaja, joka tuli Denys Arcandin ja Atom Egoyanin ohella tunnetuksi 1980-luvun "Toronto New Wave" -ryhmän elokuvantekijänä. Hänet tunnetaan muun muassa naisten välisen rakkauden kuvaajana.


title: Patricia Rozema

text: Rozema syntyi Ontarion Kingstonissa alankomaalaiseen kalvinistiperheeseen, jossa television katselu oli kiellettyä ja teatteriesityksenkin tyttö näki vasta 16-vuotiaana. Hän opiskeli filosofiaa ja englanninkielistä kirjallisuutta Calvin Collegessa Yhdysvaltojen puolella Michiganissa. Rozema työskenteli lyhyen aikaa toimittajana kunnes sai ohjata ensimmäisen pitkän elokuvansa "Merenneitojen laulu" (1987). Se pohtii voyeurismin, omistushalun ja kielen haltuunoton kysymyksiä.


title: Patricia Rozema

text: Rozeman elokuvia esitettiin vuoden 1995 Rakkautta ja anarkiaa -festivaalin Focus on Canada -sarjassa.


title: Luccan herttuakunta

text: Luccan herttuakunta () oli pieni italialainen valtio, joka oli olemassa vuosina 1815–1847. Se keskittyi Luccan kaupunkiin.


title: Luccan herttuakunta

text: Luccan herttuakunta perustettiin vuonna 1815 Wienin kongressin toimesta aikaisemmasta Luccan tasavallasta sekä Luccan ja Piombinon ruhtinaskunnasta, jota Napoléon Bonaparten sisko Élisa Bonaparte oli hallinnut. Luccan herttuakunta liitettiin Toscanan suurherttuakuntaan vuonna 1847 ja Toscanan suurherttuakunta puolestaan liitettiin Sardinian kuningaskuntaan vuonna 1860.


title: Erna von Weymarn-Petersen

text: Erna Alexandra von Weymarn-Petersen, o.s. von Weymarn (7. helmikuuta 1889 Helsinki – 8. huhtikuuta 1950 Helsinki) oli laulaja ja musiikkipedagogi.


title: Erna von Weymarn-Petersen

text: Von Weymarn-Petersenin vanhemmat olivat kolleegineuvos Adolf von Weymarn ja Alexandra Lindström ja puoliso vuodesta 1926 liikemies Leopold Petersen. Von Weymarn-Petersen suoritti ruotsalaisen tyttökoulun 1905 ja valmistui Helsingin musiikkiopistosta 1914. Lauluopintoja hän harjoitti myös Pietarissa 1917 ja myöhemmin useiden yksityisten opettajien johdolla. Hän oli itse Helsingin musiikkiopiston laulunopettaja ja antoi yksityisopetusta vuodesta 1914. Esiintyvä laulaja hän oli vuodesta 1915.


title: Now United

text: Now United on globaali popyhtye, jonka muodostaa 14 laulajaa ja tanssijaa 14 eri maasta. Yhtyeen loi brittiläinen televisio- ja levytuottaja Simon Fuller. Yhtyeessä on mukana suomalainen Joalin Loukamaa, joka toimii ryhmässä laulajana sekä tanssijana.


title: Now United

text: Now Unitedin tavoitteena on olla yhtä fanien kanssa täysin uudella tavalla. Faneille tarjotaan mahdollisuus seurata yhtyeen musiikkia ja sen jäsenten elämää hetki hetkeltä sosiaalisen median avulla.


title: Now United

text: Vuoden 2016 aikana Spice Girls manageri Simon Fuller alkoi etsimään uusia laulajia uutta bändiään varten, joka koostuisi eri maista tulevista laulajista ja tanssijoista. Bändiin valittiin neljätoista nuorta, jotka kaikki edustivat eri kansallisuutta. Valinnat tehtiin erilaisten sosiaalisten medioiden välityksellä kuten Facebookin, Instagramin ja YouTuben.


title: Haapamäen kyllästämö

text: Haapamäen kyllästämö (, km 304+940) on rautatieliikennepaikka Suomen rataverkkoon kuuluvalla rataosuudella . Kyseessä on linjavaihde, jolta erkanee raide VR Track Oy:n kyllästämölle, joka on aloittanut toimintansa vuonna 1956. Kyllästämölle liikennöidään vaihtotyönä läheiseltä Haapamäen asemalta.


title: The Partridge Family

text: The Partridge Family on yhdysvaltalainen televisiosarja, jota tuotettiin neljä tuotantokautta ja 96 jaksoa vuosina 1970–1974. Musikaalisesta perheestä kertovasta tilannekomediasta tuli Yhdysvalloissa hyvin suosittu. Tunnetuin sarjan pinnalle nostama esiintyjä oli perheen esikoispoikaa näytellyt David Cassidy, josta tuli yksi 1970-luvun suurimmista teinitähdistä.


title: The Partridge Family

text: Sarjaa ei ole esitetty Suomessa.


title: The Partridge Family

text: "The Partridge Family" -sarja luotiin 1960-luvun lopun "The Monkees" -sarjan menestyksen innoittamana. Molemmissa ideana oli fiktiivinen popyhtye ja sen kommellukset. Partridgen perhe koostuu yksinhuoltajaäidistä (Shirley Jones) ja hänen viidestä lapsestaan, jotka haluavat musiikkibisnekseen.


title: The Partridge Family

text: Monet sarjaa varten sävelletyistä ja siinä esitetyistä lauluista nousivat myös äänilevyjen myyntitilastojen kärkeen. Niistä koostettiin toistakymmentä erilaista kokoelma-albumia. Ensimmäinen sarjasta noussut hitti oli ”I Think I Love You”, jota seurasivat ”Doesn't Somebody Want to Be Wanted,” (1971), ”I'll Meet You Halfway” (1971), ”I Woke Up in Love This Morning” (1971) ja ”Breaking Up Is Hard to Do” (1972). Myöhemmät singlet eivät enää yltäneet 30 myydyimmän joukkoon.


title: The Partridge Family

text: Musiikkiraidoilla soittaa Los Angelesin niin sanotun ”Wrecking Crew’n” tunnetuimpia studiomuusikoita, kuten multi-instrumentalisti Larry Knechtel, basisti Joe Osborn ja rumpali Hal Blaine.


title: The Partridge Family

text: Perhesarjan myötä markkinoille tuotiin myös suuri määrä oheistuotteita, kuten lautapelejä, paperinukkeja, värityskirjoja, lelusoittimia ja lastenvaatteita. Niiden tuloista eivät niukkaa palkkaa nauttineet nuoret näyttelijät päässeet nauttimaan, ennen kuin David Cassidyn lakimiehet löysivät hänen sopimuksestaan porsaanreiän: se oli solmittu Cassidyn ollessa alaikäinen, ja oli siksi pätemätön.


title: Cartwright

text: Cartwright voi tarkoittaa ainakin seuraavia:


title: Nagoya-rautatiet

text: Nagoya-rautatiet (), lyhyemmin Meitetsu (), on japanilainen rautatieyhtiö, joka toimii Tōkain seudulla Nagoyan ympäristössä Chūkyōn metropolialueella. Se luetaan suurten yksityisten rautatieyhtiöiden ("ōte-shitetsu") joukkoon. Meitetsun rautatielinjojen yhteispituus on 444,2 kilometriä, ja se kuljettaa vuosittain noin 380 miljoonaa matkustajaa (vuonna 2017). Asemia sillä on käytössään 275 kappaletta. Se on osa Meitetsu Group -ryhmää, johon kuuluu lukuisia muita yrityksiä muun muassa matkailun, kiinteistönvälityksen ja vähittäiskaupan aloilta.


title: Nagoya-rautatiet

text: Yhtiöllä on 5 048 työntekijää (vuonna 2017). Sen pääkonttori sijaitsee Nagoyan kaupungin Nakamuran suuralueella.


title: Nagoya-rautatiet

text: Nagoya-rautateiden juuret ovat vuonna 1894 perustetussa Aichin hevosrautatiessä (). Yritys muutti pian nimensä Nagoyan sähkörautatieksi () ja aloitti vuonna 1898 liikenteen maan toiseksi ensimmäisellä raitiotielinjalla. Vuonna 1921 yhtiön liikennöimät raitiotielinjat luovutettiin Nagoyan kaupungin hallintaan ja perustettiin uusi, kaupungin ympäristöä palvelevaa raskasta raideliikennettä hoitanut yhtiö sen nykyisellä nimellä.


title: Nagoya-rautatiet

text: Nagoya-rautateiden verkosto palvelee laajaa aluetta Aichin ja Gifun prefektuureissa. Yhtiön päälinja liittää toisiinsa luoteesta kaakkoon Gifun, Nagoyan ja Toyohashin kaupungit. Suurimmalta osalta muita linjoja on vaihtoyhteys päälinjalle. Erillään muusta verkostosta Nagoyan keskustan itäpuolella kulkee Seto-linja. Merkittävin terminaali on Meitetsu-Nagoyan rautatieasema JR Tōkain Nagoyan rautatieaseman yhteydessä. Meitetsu harjoittaa vastavuoroista läpiajoliikennettä Nagoyan metron linjoille.


title: Syrakusa (antiikin kaupunki)

text: Syrakusa ( tai "Syrakousa", myös , , , ) oli antiikin aikainen kaupunki ja kaupunkivaltio ("polis") Sikeliassa eli Sisilian saarella nykyisen Italian alueella. Se on kehittynyt nykyiseksi Syrakusan kaupungiksi ja sijaitsi sen paikalla.


title: Syrakusa (antiikin kaupunki)

text: Syrakusa oli Sisilian vanhimpia kreikkalaisia siirtokuntia, ja perusti saarelle lukuisia omia siirtokuntiaan. Kaupunki nousi koko Sisilian vauraimmaksi, voimakkaimmaksi ja merkittävimmäksi 400-luvulla eaa., jonka jälkeen Syrakusan tyrannit päättivät koko saaren kohtaloista ja saaren muiden polisten historia seuraa usein Syrakusan vaiheita. Syrakusan kukoistus kesti vuoteen 212 eaa. saakka, jolloin roomalaiset valtasivat sen. Roomalaisella kaudella Syrakusa kehittyi tavalliseksi roomalaiseksi kaupungiksi ja toimi Sisilian provinssin pääkaupunkina, vaikkakin taantui aikaisempaan kukoistukseensa nähden.


title: Syrakusa (antiikin kaupunki)

text: Syrakusa oli suurikokoinen kaupunki ja sen alueelta on myös kaivettu esiin suuri määrä muinaisjäänteitä, vaikka nykyinen kaupunki onkin pitkälti antiikin aikaisen kaupungin päällä. Kaupungin muinaisjäänteet ovat nykyisin osa Unescon maailmanperintökohdetta "Syrakusa ja Pantalican nekropolis".


title: Syrakusa (antiikin kaupunki)

text:
Antiikin Syrakusa sijaitsi nykyisen kaupungin tavoin saaren kaakkoisrannikolla jotakuinkin Katanen kaupungin ja saaren kaakkoiskärjen eli Pakhynoksen (lat. "Pachynus") niemen puolivälissä.
Syrakusan poliksen kaupunkikeskuksen asutun alueen koko oli klassisella kaudella 400-luvulla eaa. noin 150 hehtaaria, ja sillä arvioidaan asuneen noin – henkeä. Hellenistisellä kaudella kaupungin pinta-ala oli puolestaan noin 200 hehtaaria. Kaupunki oli rakennettu ympäristöään korkeammalle tasanteelle, joka oli sisämaan korkeampien kukkuloiden ja ylätasankojen haarauma ja suuntautui kohti merenrannikkoa muodostaen niemen. Tasanne oli suunnilleen kolmion muotoinen. Sisämaan puolella kolmion kärjessä sijaitsi Euryaloksen ("Euryalus") linnoitus, joka oli kaupungin korkein kohta. Sieltä tasanne laskeutui kohti merta ja kolmion kantaa, joka muodosti niemen kärjen. Tasanne muodosti luonnonlinnoituksen, sillä vaikka se ei ollut erityisen korkea, sen reunat olivat melko jyrkät. Niemen eteläpuolella sijaitsi Syrakusan Suuren sataman satamalahti, joka ulottui Plemmyrionin ("Plemmyrium") niemelle saakka, ja pohjoispuolella laajempi lahti, joka ulottui Thapsoksen ("Thapsus") niemelle saakka.


title: Syrakusa (antiikin kaupunki)

text: Pohjois-eteläsuuntainen painauma jakoi kaupungin tasanteen kahteen osaan. Lännen eli sisämaan puoleinen osa tunnettiin nimellä Epipolai ("Epipolae") ja idempi osa nimellä Akhradine ("Achradina"). Niemen kaakkoisrannan edustalla sijaitsi kaupunkialueeseen myös kuulunut Ortygian saari eli nykyinen Ortigia. Saari oli vajaa 1,5 kilometriä pitkä. Se oli kaupungin vanha ydinosa ja eräänlainen ”akropolis”, vaikka olikin matala. Myös nykyinen Syrakusan vanhakaupunki sijaitsee tällä saarella. Ainoastaan kapea salmi erotti saaren niemestä ja Sisilian pääsaaresta. Saaren eteläpuolella sen ja Plemmyrionin niemen välinen etäisyys oli noin kilometrin. Tämä salmi muodosti sisäänkäynnin Suureen satamaan.


title: Syrakusa (antiikin kaupunki)

text:
Suuri satama oli suurikokoinen luonnonsatamalahti, jonka ympärysmitta oli noin kahdeksan kilometriä. Se tarjosi turvaisan sataman kaikkina vuodenaikoina, mutta oli kooltaan huomattavasti suurempi kuin mitä kreikkalaiset yleensä ajattelivat satamasta. Lahden eteläosa tunnettiin Daskonin lahtena. Ortygian saaren ja niemen välinen pienempi lahti muodosti Pienen sataman, joka oli nimestään huolimatta lähempänä normaalia antiikin aikaisen sataman kokoa ja toimii myös nykyisen Syrakusan satamana.
Plemmyrionin niemi Suuren sataman eteläpuolella oli kaupungin niemen kaltainen hieman korkeampi, jyrkkäreunainen tasanne. Suuren sataman lahteen laski lännestä virranut Anapos-joki ("Anapus", nyk. Anapo), johon yhtyi, hieman ennen sen laskemista lahteen, lounaasta pienempi Kyane-joki ("Cyane", nyk. Ciane). Jokien risteyskohdassa sijaitsi pieni kaupunki nimeltä Polikhne, joka oli kehittynyt paikalla olleen Zeus Olympioksen temppelin ympärille. Anapoksen ja kaupungin välillä sijaitsivat Lysimeleian suot, joihin kuului soinen laguuni, joka tunnettiin myös Lysimeleiana tai nimellä Syrako ("Syraco"). Koko kaupungin sanottiin saaneen tästä nimensä. Suoalueen leveys pohjois-eteläsuunnassa oli noin 1,5 kilometriä, ja pituus itä-länsisuunnassa paljon enemmän, kunnes se päättyi kukkuloihin. Suot tekivät kaupungin sijainnista jossain määrin epäterveellisen, mutta toisaalta paikka oli muutoin edullinen. Myös sen ilmastoa kehuttiin, ja usein sanottiin, ettei kaupungissa ollut sellaista päivää, jolloin aurinko ei olisi ollut näkyvissä.


title: Syrakusa (antiikin kaupunki)

text: Kaupungin pohjoispuolisella rannikolla sijaitsi pieni poukama nimeltä Leon. Thapsoksen niemi sijaitsi kauempana noin kymmenen kilometriä kaupungista pohjoiseen. Se on matala ja kallioinen ja kytkeytyy muuhun saareen vain kapean hiekkakannaksen välityksellä niin, että sen eteläpuolelle muodostui luonnonsatama. Paikalla oli asutusta varhemmin, mutta klassisella kaudella ja myöhemmin se oli aina asumaton.


title: Syrakusa (antiikin kaupunki)

text: Syrakusan kaupunkivaltion hallussa ollut alue tunnettiin nimellä Syrakosia (). Alue oli suhteellisen suurikokoinen. 600- ja 500-luvuilla eaa. Syrakusan arvioidaan hallinneen noin – neliökilometrin kokoista aluetta, jolla sijaitsi sen perustamia muita kaupunkeja. Laajimmillaan 300-luvulla eaa. kaupunki hallitsi koko itäistä ja keskistä Sisiliaa sekä alueita myös Suur-Kreikan puolella Italian mantereella, mukaan lukien Rhegion ja Kalabria.


title: Syrakusa (antiikin kaupunki)

text: Syrakusan Ortygian saarelta on löydetty merkkejä asutuksesta jo paleoliittisella kaudella. Ennen kreikkalaisten tuloa kaupungin paikalla oli saaren alkuperäisheimoihin kuuluneiden sikulien asutus.


title: Syrakusa (antiikin kaupunki)

text:
Syrakusan kaupunki perustettiin Korintin siirtokuntana geometrisen kauden lopulla vuonna 734 eaa. Tämä tekee kaupungista koko Sisilian toiseksi vanhimman kreikkalaiskaupungin Naksoksen jälkeen. Siirtokuntalaisten johtajaksi mainitaan Bakkhiadien sukuun kuulunut Arkhias, Euageteen poika, joka oli joutunut maanpakoon. Joidenkin antiikin lähteiden mukaan siirtokunta olisi saanut myöhemmin myös muita doorilaisia sekä lokrislaisia asuttajia, mutta tästä huolimatta kaupunkilaiset pitivät itseään aina alkuperältään korinttilaisina, ja säilyttivät aina läheiset välit emäkaupunkiinsa.
Kreikkalaiset ajoivat sikulit pois seudulta saapuessaan. Ensimmäiset siirtokuntalaiset asettuivat Ortygian saarelle, ja kaupunki rajoittui käsittämään sen melko pitkäksi aikaa. Ortygian nimi on ilmeisesti kreikkalaista alkuperää ja se oli yksi Artemiin epiteeteistä. Saari oli pyhitetty tälle jumalattarelle. Kaupunki itse sai nimensä läheisestä järvestä tai suosta nimeltä Syrakos, jonka nimi on todennäköisesti paikallista, ei-kreikkalaista alkuperää. Epikharmos käytti Syrakos-nimeä kaupungista itsestään, mutta ilmeisesti lähinnä runollisessa tarkoituksessa. Perustamiseen liittyvä legenda kertoo, että kun Arkhias ja Myskellos olivat perustamassa Syrakusaa ja Krotonia, Krotonin perustanut Myskellos valitsi terveyden ja Arkhias puolestaan vaurauden, millä viitattiin Syrakusan epäterveellisemmiksi tehneisiin soihin, mutta toisaalta kaupungin vaurauteen myöhempinä aikoina. Kaupungin kansalaisista käytettiin etnonyymejä "Syrakūsios" (), "Syrakosios" () ja "Syrēkosios" (), myöhemmin latinaksi "Syracusanus".


title: Syrakusa (antiikin kaupunki)

text: Muiden Sisilian siirtokuntien tavoin myös Syrakusan varhaisvaiheista tiedetään antiikin lähteiden kautta vain vähän. Se vaikuttaa kuitenkin nousseen ajan kuluessa kukoistavaksi kaupungiksi, mistä on osoituksena se, että se alkoi laajentaa alueitaan ja perustaa saarelle omia siirtokuntiaan. Syrakusalaiset perustivat Akrain noin vuonna 664 eaa., Kasmenain noin 644 eaa. ja Kamarinan noin 598 eaa. Mikään näistä kaupungeista ei kuitenkaan noussut erityisen merkittäväksi, ja Syrakusa pyrki ilmeisesti pitämään ne alaisuudessaan. Kamarinan syrakusalaiset tuhosivat vain 46 vuotta sen perustamisen jälkeen jonkin riidan vuoksi. Syrakusan tiedetään perustaneen yhteensä ainakin 21 siirtokuntaa.


title: Syrakusa (antiikin kaupunki)

text: Syrakusa vaikuttaa päätyneen sisäisiin ristiriitoihin suhteellisen pian. Jo vuonna 648 eaa. kaupungista karkotettiin Thukydideen mukaan Myletidain suku tai puoluekunta, joka siirtyi maanpakoon Zankleen ja osallistui Himeran perustamiseen. Myös Aristoteles kuvaa kaupungissa olleita levottomuuksia ja poliittisia ristiriitoja, mutta niiden tarkka ajoittaminen on mahdotonta. Myöhemmin kaupungin hallinto vaikuttaa olleen oligarkinen, ja sen johdossa oli Geomoroi- tai Gamoroi-suku tai puolue. Nämä olivat mitä ilmeisimmin kaupungin alkuperäisten asuttajien jälkeläisiä. Rahvaan muodostivat muuta alkuperää olleet kansalaiset.


title: Syrakusa (antiikin kaupunki)

text: Noin vuonna 486 eaa. kaupungissa tapahtui jonkinlainen demokraattinen vallankumous. Geomoroit ajettiin pois, ja nämä vetäytyivät Kasmenaihin. Vallankumous johti heti vuonna 485 eaa. toiseen, kun Gelan tyranni Gelon siirtyi karkotettujen puolelle. Gela oli tuohon aikaan vähintään yhtä voimakas ellei voimakkaampikin kaupunki kuin Syrakusa. Sen aikaisempi tyranni Hippokrates oli saanut suuren osan saaren itäosasta valtaansa ja voittanut syrakusalaiset taistelussa Heloros-joella. Hän olisi saattanut vallata myös Syrakusan jo tuolloin, elleivät korinttilaiset ja korkyralaiset olisi välittäneet rauhaa. Nyt Geomoroiden karkotus tuotti Gelonille hyvän syyn puuttua Syrakusan asioihin. Hän nousi karkotettujen johtoon, sai nämä takaisin Syrakusaan ja samalla nostettua itsensä kaupungin tyranniksi.


title: Syrakusa (antiikin kaupunki)

text: Syrakusan olisi luullut päätyneen näin Gelan valtaan, mutta todellisuudessa kävi toisin päin: Gelon ymmärsi Syrakusan sijaitsevan paremmalla paikalla, teki siitä keskuksensa, ja alkoi rakentaa ja vahvistaa uutta kaupunkiaan. Hän siirrätti sinne Kamarinan koko väestön, joka oli Hippokrateen alun perin kyseiseen kaupunkiin asuttamaa, ja lopulta myös puolet Gelan väestöstä, antaen näille Syrakusan kansalaisuuden. Vallattuaan Megara Hyblaian ja Euboian hän siirrätti niiden varakkaan väen Syrakusaan ja myi muut orjiksi. Vuonna 480 eaa. Gelon ja Akragaan tyranni Theron saivat suuren voiton Karthagosta Himeran luona käydyssä Himeran taistelussa.


title: Syrakusa (antiikin kaupunki)

text: Kaiken tämän seurauksena Syrakusa nousi Sisilian vahvimmaksi ja merkittävimmäksi kaupungiksi, mikä asema sillä säilyi koko kreikkalaisen kauden. Näihin aikoihin kaupunki alkoi ensimmäistä kertaa ulottaa valtaansa myös Manner-Italian Suur-Kreikan puolelle. Itse kaupunki alkoi levittäytä Akhradinen alueelle, joka soveltui suurempien väkimäärien asuttamiseen kuin Ortygia. Uutta osaa kaupungista alettiin nyt kutsua Ulommaksi kaupungiksi (), kun taas Ortygia tunnettiin Sisempänä kaupunkina tai vain ”Saarena”, vaikkakin se oli tuossa vaiheessa jo yhteydessä pääsaareen kannaksen kautta. Syrakusa löi omaa hopearahaa 500-luvulta eaa. lähtien.


title: Syrakusa (antiikin kaupunki)

text: Gelonin ajasta lähtien Syrakusan historia alkaa kulkea yhä enemmän käsi kädessä koko saaren historian kanssa; kuten Strabon huomautti, kaupungin sijainti oli niin tärkeä, että kaikki sen kokemat kohtalot heijastuivat koko saareen. Seuraavassa keskitytään kaupungin itsensä vaiheisiin; Sisilian yleisestä tilanteesta kerrotaan enemmän artikkelissa antiikin Sisilia.